text:
RT-PCR (Real Time- Polymerase Chain Reaction)Test
Resumen
- RT-PCR test a wordu introdusi na un manera ilegal
- RT-PCR test no tin un standard, pues por manipula fasilmente ku e amplifikashon "CT value"
- RT-PCR test no ta detektando ni por wordu huza pa diagnostika virus di covid-19 (segun manual ofisial di PCR test)
- RT-PCR test no por indika si un persona ta infektuoso, paso e test no por distingi virus aktivo for di inaktivo
- RT-PCR test no ta konfiabel i ta ordu huza pa manipula ku resultado positivo!! (Ta subi amplifikashon (Cycle Threshold) kual ta kondusi na resultado "Positivo", pero e realidat ta negativo)
- RT-PCR test ta duna 97% resultado falsu positivo (dor di hasi muchu amplifikashon)
- Kasonan aktivo no ta nifika ku ta covid-19, tampoko ku ta infektuoso.
- Gobiernunan ta manehando paisnan ku resultadonan froudulento i robes
Notisia:
Epidemiologo di hulanda Marion Koopmans a admiti ku no por huza PCR test pa detekta infekshon di covid-19
RT-PCR (Real Time- Polymerase Chain Reaction)Test
RT-PCR test ta funshona di e sigente forma:
Ta kue un parti di slijm ku ta saka for di garaganta, pasando via nanishi* di un persona. Den laboratorio ta multiplika e DNA den e slijm dor di kopia un pida spesifiko di un RNA of DNA (nucleotides). E proseso ta jama i amplifika esaki dor di duplika esaki varios bia, pa asina engrandese e pida chikitu aki pa e bira sufisiente pa por identifika esaki. E proseso pa duplika e pida di e RNA of DNA tin un kantidat di biaha ku e ta wordu hasi kual ta "Cycle Treshold" of "CT value".
E ultimo aki CT value ta masha importante. Segun e manula di PCR test, esaki no mas di ta mas ku 30, sino e test no por wordu konsidera balido.
*E forma ku e test ta wordu hasi ta dudoso, paso si un hende tin un virus,
no tin mester pasa via nanishi bai patras, sino por kue un tiki muestra for den boka.
RT-PCR test no ta konfiabel i no ta detektando Covid-19
Un grupo di ekspertonan sientifiko internashonal, a duna di konose for di trempan ku tin algu ku no ta kuadra alrededor di e forma rapido ku e RT-PCR test a wordu aproba i mundialmente huza pa detekta covid-19. Nan a bai investiga kiko ta pasando i a nota ku e RT-PCR test a wordu aproba den menos ku 24 ora, kual ta sumamente dudoso i ta indika ku tin algu a bai no segun reglanan.
Finalmente, hasiendo investigashonnan mas profundo, ekspertonan a deskubri ku e RT-PCR aki, a resulta di tin por lo menos 10 fayo tekniko hopi grave den esaki i ku pa e motibu aki por duna te asta 97% robes. (Positivo Falsu)
Mesora a trata na alerta instansianan ku a duna aprobashon, kual finalmente entre otro WHO mester a duna rekonosimentu na e echonan. E rapport ku sientifikonan a entrega tokante e resultadonan na euro surveillance editioral board ta e asina jama Retraction letter Corman Drosten Review Report"
https://cormandrostenreview.com/report/
E prome punto alarmante ku a bin dilanti ta e sigiente:
Quote:
"The first and major issue is that the novel Coronavirus SARS-CoV-2 (in the publication named 2019-nCoV and in February 2020 named SARS-CoV-2 by an international consortium of virus experts) is based on in silico (theoretical) sequences, supplied by a laboratory in China [1], because at the time neither control material of infectious (“live”) or inactivated SARS-CoV-2 nor isolated genomic RNA of the virus was available to the authors. To date no validation has been performed by the authorship based on isolated SARS-CoV-2 viruses or full length RNA thereof."
Translada
E prome i problema mas grandi ku a wordu detekta ta ku e Coronavirus SARS-CoV-2 nobo aki (den publikashon a wordu jama 2019-nVoV i na februari 2020 a jama esaki SARS-CoV-2 di un konhunta internashonal di expertonan riba virusnan) ta basa riba un sekuensia "silico" (teoretiko), kual un laboratorio na China a duna. Na momentu ku a risibi e informashon, niun kontrol di material(virus) bibu ni tampoko e SARS-CoV-2 desaktiva(morto/inaktivo), ni tampoko e genero RNA isola di e virus no a wordu presenta na e outornan di e pubilkashon(referiendo na Corman-Drosten).
Te awe ningun kontrol i validashon a tuma luga dor di e outornan riba e isolashon di SARS-CoV-2 virus of e RNA kompletu di esaki.
Fecha di e rapport aki ta 27 November 2020.
Retraction Request Letter:
https://cormandrostenreview.com/report/
Mas alew den e rapport por lesa loke Corman-Drosten a huza teknologia sintetiko i un corona virus isola i eksistente di anja 2003 pa jega na un screening pa huza RT-PCR test komo test ofisial pa detekta SARS-CoV-2 (alias covid-19)
Quote:
“the establishment and validation of a diagnostic workflow for 2019-nCoV screening and specific confirmation, designed in absence of available virus isolates or original patient specimens. Design and validation were enabled by the close genetic relatedness to the 2003 SARS-CoV, and aided by the use of synthetic nucleic acid technology.”
Translada
determinashon i validashon di pa e fluho diagnostiko pa screen 2019-nCoV i konfirmashon spesifiko di esaki, a wordu disenja de ousensia di e virus isola of esun original for di un pashent. E disenjo i validashon a wordu aktiva dor di e relashon serkano ku e SARS-CoV di 2003, huzando teknologia di nucleo acido (eiwit) sintetiko.
Konklushon
Nunka e virus SARS-Cov-2 no a wordu huza pa krea i valida e PCR test!! A huza algu gentikamente krea i a kompara e prome corona SARS-CoV-1 virus ku a detekta na anja 2003.
Sigur hopi lo pensa, ta di kiko tur e personanan ku a bira malu i fayese anto?
Lesa e pagina tokante TAPABOKA, kual sigur ta un di e kousa ku a pone hopi hende bira malu i hanja pulmonia!
Tog ta keda persisti di hasi un PCR test ku no ta konfiabel, pa tira falta riba un virus ku no a wordu isola.
*Si no tin un SARS-Cov-2 virus pa kompara, ta riba kiko ta hasi PCR test?
*Probablemente 97% di kasonan positivo ku tin, no ta covid-19.
*Dikon e testnan ta sali positivo tog?
Wak e debate aki kaminda Willem Engel i miembrio di parlamento van Esch tokante
Aspergillus schimmel ku e PCR test ta detekta i ta bisa ku ta positivo pa covid-19.
WHO a admiti ku e PCR test ta duna hopi resultado falsu positovo i ta laba su man.
Despues ku e grupo di sientifikonan a entrega e "retraction request letter" kontra e Corman-Drosten paper PCR-test) na e editioral eurosurveillance board dia 27 November 2020, WHO (World Health Organization) finalmente a duna di konose den un publikashon riba nan website dia 6 di December 2020, ku nan a tuma nota di e problema di resultadonan positivo falsu haltu di e RT-PCR test. Pero ainda nan no a spesifika kua ta e kantidad di CT value mester huza.
Diripente, dia 21 di januari 2021, WHO a bisa baha e CT value na entre 25-30. Ta algu masha pekuliar, mirando e akontesimentunan ku tin na Merka pa ku e presidente nobo Biden ku a wordu inaugura dia 20 di januari 2021.
Nos a tuma nota ku WHO a bolbe kambia e teksto pero nan ta hasi fayo, tuma nota ku e fecha di e publikashon tabisa dia 1 januari, pero nan ta publika riba 20 januari. E teksto tambe a wordu kambia. E no ta manera e tabata dia 20 januari. Awe 15 maart 2021 nos a kaptura screenshot i lo monitoria esaki den futuro
https://www.who.int/news/item/20-01-2021-who-information-notice-for-ivd-users-2020-05
Hopi ta esnan ku a ripara ku tin algu no ta kuadra.
E loke ta keda un misterio i nos ta kere ku e berdad lo sali na kla pronto!
Tin varios fuente ku a duna di konose ku e corona pandemia aki ta un distraishon!
Ultimo notisia:
https://www.who.int/news/item/20-01-2021-who-information-notice-for-ivd-users-2020-05
WHO a saka un segundo relato indikando ku awor numa ku mester ta kouteloso ku diagnostika personanan ku hasi PCR test komo positivo i ku mester ahusta e Cycles segun e manual di e PCR test.
Esaki ta lokual tur pasi a bin ta hasi robes, paso a duna instrukshon robes (35-45 Cycles).
Esaki netamente a bin ta kousa ku tin hopi positivo falsu. Ku otro palabra, hopi a wordu "diagnostika" positivo pa un algu (covi-19) ku nan no tin.
E kambio den "regla" diripente ku a tuma luga dia 20 januari 2021 (*net riba e dia di inougurashon di e presidente nobo di merka).
Sigur nos lo bai mira menos kaso positivo den proximo tempu.
Nos por konklui un kos for di esaki dor di mira loke gobiernunan ta sigi hasi, spesialmente alrededor di tapaboka.
Si boso ripara bon, apesar di obliga hende pa bisti tapaboka den final di 2020, ta masha hopi kaso positivo tabatin.
For di desember WHO a bisa pa kuminsa ahusta PCR test manualmente, e kasonan "positivo" a kuminsa baha. Esaki no tin di haber ku huzo di tapabok.
Mesko, awor ku WHO a bolbe ripiti pa baha e Cycle i hasi test mi, mientras presidente Biden a firma un dekreto pa obliga tur hende huza tapaboka pa 100 dia.
Boso ta mira e relashon entre e deekreto i WHO su publikashon?
Esun ku ta kompronde bon kon PCR test ta funshona, lo bai ripara ku si bo hasi e PCR test manera e ta, bo no ta bai detekta niun covid-19 mas.
Pronto lo bo bai mira den medio di komunikashon (main stream) ku lo kuminsa publika menos kaso di e supuesto virus. Asina tur hende lo kere ku ta e tapaboka ta juda baha e kasonan positivo. Pero esaki no tin nada di haber ku tapaboka, sino e PCR test ku ta wordu hasi segun e manual ofisial di e produkto. (25-30 CT). Prome ku e publikashon, tur laboratorio tabata draai 35-45 CT, kual ta subi e posibilidad pa e test sali positivo falsu pa loke ku e ta purba detekta i pa regla no mag wordu konsidera positivo mas.
Otro konklushon i pregunta krusial ta sali pa esnan ku ta volg e kos aki bon ta:
E sifranan te ku e publikashon aki, kuminsando di komienso di anja 2020 NO ta kuadra ku e realidat?
Si a hasi e PCR test foi komienso segun e manual, lo no tabatin kasi nada di kaso positivo.
Na korsou e kasonan a baha tambe.. paso nos fuentenan sa ku aki nan tambe a kuminsa baha e PCR cycles foi desember ku e prome publikashon di WHO a sali.
Esun ku sa, sa!
Hasi bo huiswerk i buska pa bo tambe sa.
Informashon di e testkit “SARS-CoV-2 Coronavirus Multiplex RT-qPCR Kit (CD019RT)”. “This product is for research use only and is not intended for diagnostic use.” (“E produkto aki ta solamente pa uzo destina pa hasi investigashon i NO pa hasi diagnostiko”).
E resultado di un posibel detekshon di 2019-nCoV ta solamente pa referensia kliniko i no mag wordu huza komo solo prueba den diagnostiko i tratamentu.


c: text/html

text:
KRALENDIJK – E área kaminda prizon tabata den sentro di suidat ta práktikamente kla. Ta notabel ku a basha gran parti di e muraya abou na e sitio unda tabata sera detenidonan den kònteiner. A kita tur e kònteinernan for di e sitio i a hiba nan pegá ku prizon nobo. No tin muchu klaridat kiko ta bai wordu kontrui na e sitio. Hopi ta e komentarionan pa hasi e sitio un área pa stashoná outo i diferente pensamentu mas.
Potrèt ta saka djaluna 11 di desèmber 2019 di e sitio kaminda tabata prizon den sentro di suidat patras di warda di polis.

robotstxt: allowed

filter: keep


text: KRALENDIJK — Un suidadano prekupá a drenta den kontakto ku Radio Live 99.9 FM pa ilustrá algu ku ta rekerí atenshon. E persona a konta kon un turista a herida pia 2 dia pasa debí ku el a kai, despues di a kana i sak inesperadamente den un buraku serka di Malecon. Ta trata di un buraku kaminda ántes tabatin un pion di betòn i pa un òf otro motibu a somentá. E ta na e sitio banda di Zeezicht Bar Reastaurant. Peligroso spesialmente pa hende ku ta kana den e área,”e suidadano a remarka. Un otro situashon ku mester atendé promé algu sosodé, ta den kaya Bonaire. Tin un buraku hundu mei mei di e kaya i un persona kende no ta konosí, a pone un pida tabla di ‘Beton Plex’ nèt riba e buraku, loke no ta apropiá. E persona a pone ku bon intenshon, sinembargo e ta hopi peligroso. Ta spera esnan konserní tuma nota di e situashonnan ariba menshoná i atendé nan korekto. Potrèt ta ilustrá e situashon di e dos sitio ariba menshoná.


text:
Partido MEP ta keda un partido cu ta sinonimo na medida contra pueblo y awor un biaha mas esaki ta wordo confirma pa Prome Minister Wever Croes diahuebs ultimo den tur trankilidad cu por tin y hasta cu algun colega minister cu cara hari mescos cu ta regalo positivo nan ta duna pueblo.
Ex Prome Minister y lider di AVP, Mike Eman a mustra cu e desaroyo aki no ta nada nobo pa partido MEP y cu na Nelson Oduber den pasado como Prome Minister, no a pensa dos bes pa anuncia medidanan pisa contra pueblo di Aruba, caminda un introduccion di 3% di BBO a bin resulta den un inflacion di 10.2% na final di cuenta.
“Tur medida cu a wordo introduci den pasado desde inicio di Status Aparte, tin e signatura y stempel di partido MEP riba nan y ora cu nos a kere cu nan a siña di e daño cu a wordo haci contra nos pueblo y pais Aruba semper cu el a introduci medida y cu e biaha ki lo bay ta otro.
Sinembargo un biaha mas mescos cu e tempo ey introduccion di un BBO na 2006 y 2007 cu a causa un inflacion di 10.2%, awor por mira un anuncia di BBO cu ta bay yega ta na 6% y tur hende sa cu ora cu subi BBO cu no ta solamente un schakel, pero si bo tin 2.5% di aumento, ta papiando di minimalmente 7.5% di aumento di costo di bida si e no yega 10% cu speculacion cu ta bay tin den comercio.
Ora un producto drenta Aruba, ta pasa por lo menos tres schakel caminda e importador ta bende cu e ‘wholesaler’ ta un schakel, ‘wholesaler’ ta bende cu a supermercado cu ta otro schakel, e supermercado ta bende cu e consumidor cu ta otro schakel y aki nos ta papia di tres schakel di 2.5% cu ta 7.5% y hunto cu speculacion cu tin rond di esaki.
E comerciante na su turno ta bisa cu no ta unicamente e BBO cu e tin cu paga riba e producto cu e tin cu cumpra pero pa e opera su negoshi e tin cu paga aumento di otro gastonan y e lo pone 2, 3 of 4% riba e 7.5% loke ya a subi y e ora nos ta haya cu productonan ta bay aumenta cu mas di 10% dor di culpa di un partido cu a bay eleccion cu a bisa pueblo cu nan lo no bin cu ningun medida
Nos ta kere cu tur loke ta sosode aki ta carga signatura di algo cu ta sumamente grave den bo democracia cu ta ‘kiezersbedrog.’
Partido AVP semper a Sali na defensa di pueblo caminda nos a yega di cana y marcha, bay baricada y na tur momento cu pueblo a wordo menasa y oprimi caminda nos ta mirando e combinacion atrobe di tur loke nos a mira di un gobierno di MEP.
N unicamente caso di medidanan pero persecucion politico cu ta tuma luga diariamente caminda na Serlimar ta kita hende pasobra nan a wordo duna un stempel di AVP.
Na DOW ta kitando hende pasobra segun nan ta hendenan di AVP y aki nos tin cu bisa cu Evelyne Wever Croes herself, a kita mas cu 100 tata y mama di famia for di trabou, pone nan riba caya y awe un pa un ta ganando nan caso dilanti Corte pa motibo cu e casonan aki ta hopi cla di ta un persecucion politico.
Dos luna largo Prome Minister Wever Croes a sinta forma un gobierno, cu dos partner cu ora cu analisa tur cos, cu hunto no ta yega e autoridad moral di un mandato di e pueblo, en bes di a tuma tempo pa papia cu gremionan, a neglisha gremionan mientras cu partido AVP a sinta un luga largo y mi persona a papia como formado cu mas di 42 organisacion prome cu cu nos a yega na e prome dia di gobernacion y despues nos a sigui den dialogo social.
Awe ta den corant gremionan por lesa, na radio nan por scucha caminda gobierno ta anuncia medidanan,” lider di AVP, Mike Eman a declara.


text:
ORANJESTAD – Center For Disease Control and Prevention (CDC) a pidi Aruba dispensa pa no cambia e alerta di biahe. Asina minister di turismo Dangui Oduber a bisa noticiacla diaranson anochi. “ Nos a wordo informa pa CDC cu pa motibo di “unforseen circumstances” e update di CDC pa cu Aruba no a continua dialuna 11 april 2022” e mandatario a bisa. Esaki despues cu e mandatario diabierna siman ainda a anuncia cu CDC lo a cambia e nivel di biahe dialuna ultimo. Pero dialuna esaki no a sosode, manera cu noticiacla a raporta anteriormente. Ora cu noticiacla a acerca e mandatario despues, e la bisa cu e no tabata compronde pakico e cambio no a sosode. Mientrastanto, e mandatario a haya su contesta:” “ Nan a apologize pa no a comunica mas na tempo cu nos” Oduber a bisa e portal aki. “E level lo wordo adapta entrante dialuna 18 april 2022” e la sigura e portal aki e ora.
EFECTO DI E ALERTA
Manera ta conoci, for di comienso di e aña aki, na januari caba CDC a adapta e nivel di 3 pa 4, cu ta e nivel mas halto contra biahamento pa Mericano pa un destinacion. E nivel ta pone cu ta desconseha mericanonan di biaha pa un cierto destinacion, y esaki ta pone cu companianan no ta sigura e biahenan e ora tampoco. Y esaki tabata relaciona exclusivamente pa e cifranan halto di caso positivo di Covid19 ora cu na cambio di aña, Aruba a conoce un aumento explosivo di casonan, pasando 1000 caso pa dia pa algun dia, den e di 4 ola. Mientrastanto e casonan positivo a baha drasticamente ya for di februari y awor nos ta na 84 caso positivo total, segun ultimo raportahe siman pasa diabierna. Ultimo biaha cu Aruba a keda afecta tabata aña pasa mes ora cu na augustus 2021 nos a conoce otro aumento explosive di casonan. Tabata te na fin di November di e aña ey cu CDC a baha e nivel pa 3 bek.
Hotelnan na Aruba ta afecta cu e nivel 4, ya cu e ta strobe e isla di ricibi e turismo ‘special’, conoci como MICE, esta di biahenan incentivo cu ta genera basta placa. Tambe tin algun hotel cu debi na e nivel halto, no por ricibi cierto turistanan pa motibo di nan standard halto di calidad.


text:
Tin un cantica ta tocando na radio ‘It’s so easy to fall in love’. Berdad, cay namora ta facil, keda den amor ta poco of hopi mas dificil.
Amor pasahero bo por haj’e den cada skina di bida. Of algo cu tin aroma di amor.
Amor berdadero ta loke ta nace di paden.
Ki bunita ta ora nos por sinja nos muchanan mira amor den cada skina di bida. Bolter cada piedra y wak bida ta biba bou nan. Wak e curason cu bo por haja te hasta den e piedra mes, den e berdura, den e noot, den e batata. Mensahenan silencioso cu ta pidi nos pa nos atencion? Pa ta mas cuidadoso cu e forma cu nos ta biba. Pa ta mas conciente kico nos ta tira den naturalesa. Pa ta mas conciente di e palabranan cu nos ta saca di nos boca, di nos mente.
Di parti di Comprondiendo Bida nos lo desea pa Dia di San Valentino bira un dia di refleho cu duna amor ta algo cu nos por hasi tur dia.
Lag’e cuminsa cu e sonrisa y ‘bon dia’ cu bo ta regala na tur hende.
Happy Valentine’s Day na TUR lesador di Comprondiendo Bida…
Realisa awe cu amor ta hopi mas cu amor pa nos pareja…
Happy Valentine’s Day na TUR lesador di Comprondiendo Bida…
Realisa awe cu amor ta hopi mas cu amor pa nos pareja…
E ta podise mas necesario pa stima y manda amor pa esun cu menos ta stima bo…
Pa esun cu mas a herida bo…
Mi ta desea bo un dia jen di rikesa y amor…
Danki na mi modelonan pa e potret misterioso aki…
Un tata cu yiu cu no semper ta compronde otro…
Pero ta stima otro te hasta den e momentonan cu nan ta parse di hasi bida di otro un poco imposibel…
Love the 2 of u… you add meaning to my life…
E pensamento bou di e potret:
E lama di Amor…
Pasando den etapanan, nos ta bira parti di e misterio di bida…
Nos ta biba y sinja…e significacion berdadero di AMOR…
E esencia di ken nos TA di berdad…
Nos rason di SER… podise ta pa djis TA un gota di awa den e oceano di Bida…
Den e lama di Amor…
Y asina co-crea shelo riba tera…
E restaurant tabata jen di hende. Un grupo chikito de waitresses ta purba na sirbi tur e clientenan. Un famia di cuater tabata haci remarkenan bruto over di e servicio y e tata tabata keha e waitress. E waitress a rush bay y bin bek cu un teblachi cu e cumindanan. Riba e caminda bek pa e mesa e a laga un tayo cay y e tayo a kibra. Despues di mei minuut paralisa e waitress a cuminsa jora.


text:
KRALENDIJK — Awe tardi despues di 6or a surgi un kandela den kashòt na JICN.
2 brantwer i 2 ambulans a drenta e instituto.
Polis tambe a keda dirigi ku urgensha pa e instituto.
Informashon ku nos tin te ku awo ta indika ku tabata tin un detenido den kashòt ku no tabata reakshonando na momentu di e kandela den e kashòt. Un trahado di JICN a bai saka e detenido for di kashòt en espera di ambulans. E situashon ta sigui tenso den e instituto. Tin 2 ambulans a drenta bai paden pa wak e situashon di e detenido i dikon e no ta reakshonando.
Entretantu a logra stabilisa e detenido.
E detenido a keda transporta ku urgensha pa hospital i nan ta bezig kune.
UPDATE: E detenido di fam M ta ok despues di un revishon mediko na hospital i lo bai wordu manda bek prizon.
JICN TA KONFIRMA E KANDELA KU TABATA TIN DEN E INSTITUTO.
Awe, djaweps 6 di yanüari, alrededor di 6.15 or di atardi un detenido a sende kandela den kashòt kaminda e tabata será. Brantwer tabatin e kandela rapido bou di kòntròl i a pagé. Ambulans a transportá e detenido konserní, bou di supervishon di trahadó di JICN, pa hospital pa kòntròl médiko. Algu mas despues un di dos alarma di kandela a zona na un otro departamentu pero esaki a resultá di ta alarma falsu. Ainda no ta konosí kon e detenido por a sende e kandela. Esaki mester sali na kla despues di un investigashon ku a andando. E detenido ta ileso i lo regresá awe nochi na e instituto.


text:
Hòmber heridá.
KOMUNIKADO DI PRENSA 339 /2022
9 yüli 2022
Hòmber heridá.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djasabra 9 di yüli 2022 alrededor di 02.44’or, Sentral di polis a dirigí un unidat pa un adrès
riba Sto. Domingoweg, na unda un hòmber tabata drumi den balkon di e kas ku un herida di
bala na altura di su parti patras.
E hòmber a deklará ku e tabatin diskushon ku un otro persona i esaki a kulminá den un
tiramentu.
En bista ku e víktima tabata sangra hopi, a dirigí un ambulans ku urgensia na e sitio, ku a
transport’é pa Sala di Emergensia di C.M.C.
Kontinuando ku e investigashon, polis a bin topa riba e krusada Sto.
Domingoweg/Fraillesweg 8 kashi di bala, ku a keda konfiská


text:
Fayo kostoso: pago di Sonny su seguro di bida no ta bai pa su kompañera di bida
Sonny tabatin 3 muhé den su bida. Te ora e tabatin 42 aña el a konosé amor di su bida: Carolina. Nan a biba huntu kasi 30 aña, pero nunka nan no a kasa. Sonny no kier a tende dje ko’i, despues di 2 matrimonio ku a frakasá.
“Dos divorsio ku peleanan amargo a kibra Sonny”
Dos biaha Sonny a pasa den un situashon di divorsio ku peleanan ferfelu. Herida hundu a keda atras. Ku su promé kasá el a bira tata di 2 yu muhé, pero despues di divorsio e no a mira su yunan nunka mas. E di 2 matrimonio a keda sin yu, pero esaki tambe tabatin un final doloroso. Sonny tabata konvensí ku e ta keda soltero pa sobrá di su bida. Te ora el a topa Carolina. Carolina a hasié kontentu i felis atrobe.
Sonny tabata un hòmber boka grandi pero kurason masha chikitu. E tabata hasi tur kos pa Carolina. E lo a pasa den kandela p’e. Nan tabatin un bon bida huntu. Te ora un aksidente di outo a nifiká final di nan felisidat. Sonny tabatin 68 aña.
Den su tèstament Sonny a regla ku Carolina ta su úniko heredero. El a pensa ku pago di su seguro di bida, kasi 100.000 florin tambe lo a bai pa Carolina. Pero Sonny a lubidá un kos: e no a adaptá pólisa di e seguro di bida ku el a sera durante su promé matrimonio.
Den e polisa tabatin pará ku e pago mester bai pa: 1) Kasá, 2) Yunan, 3) Famia serkano. Komo ku Sonny nunka a kasa ku Carolina, no tabatin un kasá. Esaki a pone ku diripiente e dos yu muhénan a bira e benefisiarionan. E yunan ku nunka mas Sonny a mira. Carolina a purba bringa esaki via hues, pero e no a logra.
Evitá problema pa bo hendenan. Ku plaser nos ta yuda bo regla ken ta esnan ku mester benefisiá di bo seguro di bida.Tuma kontakto ku nos i nos ta regl’é p’abo.
Lesa nos otro artíkulonan tambe
Kon bo ta sobrebibí fayesementu repentino di bo pareha? Serena (38) ta konta.
Bo famia ta bon protehá den kaso ku algu pasa ku bo?


text:
Tur aña di nobo un grupo den nos komunidat ta risibí rekonosementu di rango haltu, kual ta un kondekorashon Real. Entrante awor te ku djamars, 30 di ougùstùs, por postulá suidadanonan ku a bin ta duna un aporte eksepshonal pa mas ku 15 aña komo boluntario òf siudadanonan ku a hasi un aporte ekstraordinario banda di nan trabou, pa nan por bini na remarke pa un kondekorashon real. Tin diferente kategoria di kondekorashon real. E dos kategorianan mas usual na Kòrsou ta Orde van Oranje Nassau i Orde van Nederlandse Leeuw. Den e kategorianan aki tin rango di Lid, Ridder, Officier i mas. Konforme e aporte eksepshonal i ekstraordinario di e persona ta dune kondekorashon komo lid òf ridder, ku ta esnan ku mas sa otorgá na Kòrsou.
Personanan ku ta bini na remarke pa risibí un Kondekorashon ta un persona ku a kontribuí di forma eksepshonal na nos komunidat. E kontribushon por ta sea pa medio di su aporte na bienestar di nos hóben, adulto òf nos grandinan. E persona mester a hasi trabounan boluntario, sin pago òf salario, pa un tempu mas largu ku 15 aña i a dediká algun ora pa siman na esaki. Tambe un persona ku a kontribuí òf destaká di forma eksepshonal na deporte, enseñansa òf siensia na Kòrsou por bini na remarke pa risibí un Kondekorashon Real.
Por postulá suidadanonan te ku djamars, 30 di ougùstùs 2022 pa kondekorashon pa próksimo selebrashon di dia di Rei. Mester postulá suidadanonan for di awor. Esei ta pa tene kuenta ku e proseso ofisial na Kòrsou i Hulanda, inkluso firma di Rei, promé ku e fecha di kondekorashon e siguiente aña. Komishon di Kondekorashon ta evaluá i kontrolá tur informashon ku nan risibí. Despues di evaluá i kontrolá tur informashon e komishon ta entregá e lista di nominadonan na Gobièrnu di Kòrsou pa trata esaki den Konseho di Minister. Seguidamente e nòmbernan ta bai pa Gobernadó di Kòrsou, ku na su turno ta manda e nòmbernan pa Hulanda pa evaluashon i aprobashon final.
Abo por postulá un kandidato i asina kontribuí pa un persona haña e rekonosementu ku e meresé na nivel di Reino Hulandes. Pa postulá bo kandidato bo por bishitá e página www.gobiernu.cw/kondekorashonreal, download, yena i entregá bo petishon na Bentana di Informashon na Saliña. Huntu ku e formulario mester entregá algun dokumento importante tambe. Banda di informashon di kontakto di e kandidato, e petishonario mester entregá informashon tokante trabou i dos otro persona ku ta afirmá pa medio di 2 mitar A4 e trabounan di e persona postulá.


text:
Acto tristo for di 7 piso di Hotel
ORANJESTAD (AAN): E ta un hoben cu den ultimo diez añanan a bin ta pone hopi mensahe riba social media, cu contenido di sosten, encurashamento, conseho, y empuhe na su amigonan.
Su mensahenan di amor, di compasion, y di inspiracion tabata mustrabo cu Dawryn Semeleer mihor conoci como ‘Jhon’, ta un persona cu tin e palabranan corecto y positivo pa bo celebra bida tur ora!
Pa su amigonan, e ta conoci como Jhon Semeleer, e persona cu ta biba banda di caminda grandi di Noord pa Palm Beach y cu tin un circulo di amistad grandi. Regularmente e ta presenta cu dichonan, y tambe su opinion riba bida en general pa asina duna su granito di arena na e trayecto di paz y trankilidad pa tur hende.
Cu su forma unico di cuminza combersacion cu hende, y tambe su amabilidad, a pone cu el a cuminza sobresali trahando den Divi Vacation Ownership Sales pa bende timeshare cu turistanan, y regularmente tabata ricibi bon reaccion pa cu su logronan.
Amigonan a hasta bira contento ora cu recien el a haya un pareha y ta convenci cu awor si bida lo bay ta aun hopi mihor pa Jhon.
DEPRESION: Sinembargo amigonan a bin nota cu na varios ocasion, Jhon tabata manda mensahenan cu ta hopi profundo, y si bo haci analisis di dje na final bo ta ripara cu e tabata manda un mensahe di auxilio, pa pidi yudanza, y guia necesario. Semper e mesun amigonan tabata manda mensahe pe di sosten.
Su suplica pa yudanza, tabata algo manera surreal, como cu apenas algun tempo, ta Jhon mes tabata yudando hopi hende riba e isla aki. El a yuda hopi di su amigo y desconocinan pa asina nan habri wowo y mira solo y hole e flornan mihor. Y na final a bin mira cu Jhon mes tabata sclama pa yudanza.
Apenas luna pasa, DIARIO a duna amplio detaye riba e presion enorme cu tin pa cu cuido sicologico na Aruba, y e hecho cu debi na presupuesto limita, e actual organizacion di RESPALDO no por duna yudanza mes rapido mas.
Apenas 4 siman pasa, RESPALDO a bati alarma riba salud mental na Aruba. E lista largo di espera (wachtlijst) aki nifica cu algun persona lo haya turno te aki 12 luna.
Desde su comienzo, Respaldo a bin ta trahando duro pa reduci e lista di espera aki cerca adultonan. Nan a hasta bin cu dos FACT-teams cu a logra di atende personanan cu problemanan complica, na nan cas mes.
Pero e pandemia di Covid-19 a pone cu e cantidad di persona (adulto y mucha) cu ta rekeri atencion pa cu salud mental, a crece rapidamente. E unico cu no a crece ta Respaldo, y casi semper e excusa cu ta wordo duna ta cu Gobierno no tin placa pa esey. A hasta purba di pone e trato di e personanan aki wordo paga via AZV, pero esey (te ainda) no ta socede.
DIARIO a publica tambe con poco placa a inverti den organizacionnan di Salud Mental na Aruba, compara cu loke ta ser gasta na Curacao, y tambe na BES-Eilanden, y tambe na Hulanda. Masha poco placa mes Aruba a gasta den GGZ.
DECISION EXTREMO: Tabata poco prome cu 10:00 am, cu autoridad a ser yama pa acudi cu urgencia na Divi Phoenix Resort pa yuda cu un rescate. E prome unidadnan di Polis a bin haya sa e embergadura di e situacion, y inmediatamente a pidi pa manda lo mas tanto Polis posible na e lugar, incluyendo yudanza di Cuerpo di Bombero.
A resulta cu Jhon Semeleer dado momento no tabata por mas cu e situacion, y el a logra haya acceso na un di e cambernan di e piso mas halto na su trabao na Divi Phoenix, pa drenta eyden. Tabata Room #772 unda el a drenta y na final a lock e portanan bek. El a bay na e balcon pafo y aki kier a comete algo extremo. Esnan abao cu a mira esaki a bati alarma.
Como cu no por a drenta den su camber, e prome Polisnan a yega na balcon di e cambernan na banda, y a cuminza papia na un forma trankil cu Jhon pa e deshaci di e idea. For di e area di hardin tambe tabatin hende gritando Jhon pa e no bula, y tambe cada rato cu “God loves you”. Mas Polis y Bombero a keda yega, y asina nan a sigui bay para riba otro balcon cu tambe expresando palabra pa descurasha Jhon pa ehecuta su plan, pasobra tin hopi solucion pa tur problema.
Pero Jhon na final a dicidi na sigui cu su plan y a bula. Prome cu esey el a pone un mensahe riba su Facebook pa despedi di tur hende.
E bista di e bulamento a laga tur testigo keda cu un horor atras, y publico abao a cuminza yora di mira e acto ey.
Pa 10:55 am Dr. Texier a constata morto di Dawryn ‘Jhon’ Semeleer. E caso aki a crea un trauma pa tur e demas empleadonan di Divi Phoenix cu a mira y sinti ora cu nan colega stima a tuma e decision extremo. Vocero di Polis Lito Lacle a indica cu como 48 empleado a keda tristo y tabatin mester di yudanza profesional pa sobrepasa e pena grandi aki. Slachtofferhulp di Polis a haya yudanza di Sociale Zaken y demas stakeholders pa duna sosten.
Lacle a indica cu como 9 agente policial tambe mester a haya sosten pa e experiencia fuerte aki cu nan a pasa aden.
Lo mas ta e turistanan cu a presencia tur esaki, cu tambe a keda den shock y mester a haya yudanza. Algun a keda asina hostina di loke a pasa, cu nan a hasta dicidi empaketa maleta y check-out di Hotel.
Na famia-, amigo-, colega-, y demas amistadnan di Jhon Semeleer, DIARIO ta manda su mas profundo palabra di condolencia.
Personal di Aurora Funeral Home a transporta e restonan mortal pa Mortuario na Hospital.
https://diario.aw/categories/noticia/policial/decision-extremo-di-un-hoben-a-laga-monton-di-empleado-turista-y-tambe-polis-den-shock#sigProIdb19a2da012


text:
Un autobus cu tabata huy a mata 34 persona y a laga 15 hendeĀ herida na ciudad di Gonaives, na 150 kilometer di capital di Haiti, Proteccion Civil aĀ informa.
āDen cuminsamento e bus a dal dos persona cu tabata cana, lagando asina unĀ persona morto y e otro a keda heridaā Marie Alta Jean Baptiste, directora diĀ Proteccion Civil a bisa.Ā āDespues cu e bus a dal e dos personanan anto e bus a huy y a haya den su camindaĀ tres grupo di musico cu tabata cana. āE caminda tabata scur y 33 persona a muriā, eĀ directora di Proteccion Civil a informa.
Servicio di ayudo a yega lihe na e lugar y a hiba tur hende herida pa hospital diĀ Gonaives. Polis tabata controla e hendenan di e poblacion ey, cu tabata hopi rabia paĀ e situacion cu a presenta eynan.Ā āHende cu no a bira victima di accidente a purba di kima e autobus cu tur pasaheroĀ adenā, Faustin Joseph, coordinador di Proteccion Civil na departamento diĀ Artibonite, a bisa.
āBus, su pasaheronan y chauffeur a keda bao seguridad na warda di polis diĀ Gonaivesā, el a detaya.Ā Otro incidentenan a keda registra na e lugar, caminda e bus a dal asina hopiĀ persona, pero despues trankilidad a bolbe, autoridadnan a informa.


text:
“E tabata blanco manera un papel”. Ernesto Che Guevara a reacciona asina ora cu el a haya informacion cu autoridad a manda un orden pa asesin’e, asina Félix Rodríguez un agente di CIA a splica, pasobra e tabata ey durante nan ultimo conversacion. Felix Rodriguez a comanda e captura y asesinato di e guerrillero Guevara.
“Comandante ta duel mi, pero ta un orden di e alto mando Boliviano,” Rodriguez a comunica na Guevara, segun un testimonio di e ciudadano Cubano-Mericano durante un entrevista cu CNN, 50 aña despues di e suceso. Despues di e noticia, e ciudadano Argentino a bisa: “Asina ta miho, ami nunca mester a keda deteni bibo.”
Sin embargo, ora cu el a cay preso, un dia prome, el a bisa: “No tira mi, ami ta Che Guevara y ami tin mas balor bibo cu morto,” Rodriguez a bisa.
Despues el a saca un pipa di su saco y el a pidi algun hende ey si lo por a duna e pipa na un soldad cu tabata bon cune. Sin embargo, e sargento Mario Teran a drenta y el a bisa Guevara “ami kier e pipa capitan.” Guevara a nenga Teran e pipa y finalmente a dun’e na Rodriguez. Teran ta e persona cu a ehecuta Guevara.
Ora cu autoridad a puntra Che Guevara, si e tabatin algun otro mensahe, Che Guevara a bisa: “Bisa Fidel Castro cu e lo bay mira un revolucion triunfante na America.” Segun e ex-agente, Guevara tabata sinti engaño, pero igualmente e tabata confia den un proceso di victoria. Guevara a manda un mensahe pa su casa tambe: “Bisa mi casa cu e purba di casa atrobe y di keda feliz.” Despues cu el a haya sa cu no tabatin mas nada pa bisa, anto el a brasa e agente ey y el a lanta para firme pasobra e tabata pensa cu Rodriguez tabata e agente cu lo mat’e. Sin embargo, e oficial a sali di e camber y el a duna orden na Teran; asina Teran a drenta, y finalmente a caba cu bida di e guerrillero.
Rodriguez a acepta cu ora cu e mester a cambia e orden di ehecucion, tabata un situacion hopi dificil, y el a pensa pa laga Guevara den libertad, pero un recuerdo a influencia su decision. “Pa un militar ta dificil duna un orden pa mata un persona, pero ami a pensa riba tur cos cu a tuma lugar na Cuba, tempo cu Fidel a haya su libertad, anto mi a laga historia continua su curso,” el a splica.
E ultimo homber cu Guevara a papia cune tabata Teran, aunke e encuentro tabata menos cu un conversacion pa e nerviosismo di e sargento, y tur version ta manera un reconstruccion di un mito. Pero mayoria di testimonio ta conclui cu Guevara lo a ordena sargento Teran: “ keda trankil y tira bon: abo lo bay mata un homber.”


text:
ORANJESTAD- 15 Augustus 2022
Siman epidemiologico di 7 pa 13 di augustus 2022 ta indica cu 192 persona a recupera y un total di 166 caso nobo di COVID-19 a keda registra. Ningun persona a fayece y cantidad di casonan activo di COVID-19 pa awe ta 1
86.
Datos ta ilustra casonan nobo di COVID-19 cu un averahe semanal di 23 caso positivo pa dia y un averahe di 'Positivity rate' semanal di 51%. Un total di 5 persona a keda interna den hospital durante e siman cu a pasa di cual tur tawata riba piso general.


text:
Publiká riba 04 Sèptèmber 2017
Hendenan ku ta bai direkshon di Westpunt tin ku tene kuenta ku diferente trabounan di kaya, ku por okashoná molèster pa outomobilistanan den e siman ku ta sigui. Obra Públiko ta traha riba proyektonan largu na dos kaminda di e parti Wèst di nos isla, pa mehora e infrastruktura i na mes un momentu sòru pa e kamindanan ta mas sigur pa e hende ku ta trafiká riba dje. Ta trata di trabounan na Kaminda Popo Rojer na altura di Barber i di Kaminda di Westpunt, entre Wakawa i Savonet.
E trabounan na Barber, dilanti di e banko i di e konosido marshe, ta kuminsá riba djaluna dia 17 di yüli próksimo. Ta kita e kapa di asfalt i fundeshi, sak e kaya 12cm pa por mantené e altura di alsera intakto. Despues ta pone un fundeshi nobo di “kalksteen” i un kapa nobo di asfalt di 7cm. Ta krea posibilidat pa parker na banda di kaya. E asera ta haña un fundeshi nobo di diabaas ku un kapa di aros di 5cm , ku klenku i bant haltu di betòn.
Ta traha tambe kuater parada di bus, di kual unu riba asera, kaminda ta posibel pa pone un abri (kasita pa skonde pa solo i áwaseru). Pa evitá ku tráfiko ta pasa muchu duru den e besindario kaminda tin bastante hende na pia, ta pone kuater kusinchi pa baha velosidat i zebrapad pa krusa kaya. Ehekushon di e trabounan tin un durashon di 12 siman, partí den dos fase pa minimalisá mas tantu posibel e molèster pa tur usuario.
Durante di e trabounan ta tene e kaya parsialmente será pa tráfiko. Pa subi Kaminda Popo Rojer ta desviá tráfiko riba Weg naar Westpunt via Kaya Emiterio Doran (Parke Himno i bandera) i Kaya Johannes Fransisco i sigui pa direkshon di e rotònde i vise vèrsa. Kaminda Popo Rojer ta keda aksesibel pa habitantenan i komersiantenan, ounke ta pidi si pa hende tene kuenta ku e trabounan na e pida kaminda.
E otro proyekto ku tráfiko tin ku tene kuenta kuné ta esun riba Kaminda pa Wèspen. Akinan e kontratista Aliansa BV ta sigui ku e trabounan di asfaltá e kaminda for di Wakawa bai Savonet. E trabounan aki ta sufri di un tiki tardansa pa motibu ku algun biaha kaba , dor di falta di bitumen, ku ta mara e asfalt na otro. Dor ku sentral di BOO no ta traha na su kapasidat mas haltu, tin falta di e produkto akí.
Hende ku ta bai òf bin for di Wespen, mester tene kuenta ku e pida kaminda ei ta será durante di e trabounan, pa motibu ku asfalt kayente por hasi daño na tayer di outo. Obra Públiko i Aliansa ta pidi pa tuma e ruta alternativa via di Lagun-Sta.Cruz-Soto i direkshon kontrali. Ta pidi komprenshon pa e molèster kousá, ku, na final di e proyekto, ta terminá den un kaminda mas mihó, duradero i sigur.


text:
Diasabra mainta grito tabata sali for di e centro di detencion di GNC na Dakota unda algun ilegal a logra huy. Den e huida aki un ilegal cu ta peligroso tambe a logra di scapa. Un ilegal a keda deteni durante e buskeda pa personal di GNC. Debi cu e situacion tabata for di man a solicita unidad di polis unda varios unidad a presenta pa duna un man.
Loke cu no a cay den bon tera cerca Polisnan ta cu nan propio colega policial cu ta hefe na Guarda Nos Costa rato despues di nan tremendo buskeda yudando rond, e hefe di Guarda Nos Costa NO a gusta e presencia di hopi polis rond el a pidi pa stop pasobra nan mes tin tur cos bou di control y lo sigui busca esnan cu a huy.
E pregunta ta bo tin e situacion bou control anto un detenido peligroso a huy, y con bo personalnan ta ekipa y entrena pa si nan topa cu e sospechoso aki.


text:
Panico y desesperacion total a surgi door di e multitud di 50.000 hoben, cu a bay wak e rapper Travis Scott. El a bira manera un ola di un movimento di e curpanan, cu no por a wordo frena. Algun di e hendenan a cay y otronan a lucha pa logra haya aire. Esnan presente a lanta e curpanan tira inconscientemente di nan amigo- of hendenan straño, y a ‘surf’ nan riba e audiencia, cu e speransa di hiba nan na un luga safe. Otronan tabata grita pa ayuda pa CPR y otronan tabata suplica pa e concierto caba.
Na final, ocho hende a muri entre e edad di 14 pa 27 aña, segun e autoridadnan di e ciudad. Masha hopi hende a wordo atendi na un hospital temporal instala cerca di e zona pa brinda atencion di emergencia na e heridonan of na e hospitalnan den cercania. Entre esnan cu a wordo trata esun mas jong tabata un mucha chikito di dies aña.
Travis Scott tabata yen di conmocion pa e situacion doloroso aki, y el a mustra su arepentimento pa loke a pasa, mustrando di ta dispuesto pa yuda tanto e autoridadnan como e famianan di esunnan cu a muri. A traves di su rednan social, Travis a comparti un mensahe dedica na e famianan di e victimanan, tambe pa esunnan cu a wordo herida, unda cu el a manda condolencia pero tambe ofrece su apoyo.
El a skirbi riba su cuenta di twitter: “Mi ta absolutamente destrui pa loke a pasa ayera nochi. Mi oracionnan ta dirigi na tur e famianan y esunnan afecta por loke a pasa na e festival”. Kylie Jenner y su yiu di tres aña, Stormi, y su ruman Kendall Jenner tambe tabata na e festival. Nan no tabata herida, pero tabata den shock pa loke a pasa. Despues di wak noticia, e influencer a kibra silencio y el a splica cu e y su pareha ta destrui.
Kylie a skirbi riba su perfil di Instagram: “Mi pensamento y oracionnan na tur hende cu a perde nan bida, a wordo herida of afecta di un manera of otro door di e eventonan di ayera. Y tambe pa Travis, cu ta profundamente preocupa pa su fanaticada di Houston”.


text:
Festival Ban Kanta Nos Boneiru
Festival Ban Kanta Nos Boneiru
Fundashon Streanan di Boneiru e aña aki ta bai organisá un bia mas e festival Ban kanta nos Boneiru, ku partisipashon di tantu adultonan nos hóbennan.
Pa partisipashon na e festival hubenil, e hóben mester ta entre 8 pa 16 aña i partisipashon na e festival grandi ta di 17 aña bai ariba. Djasabra 12 di ougùstùs 2017 e festival grandi ta tuma lugá i djadumingu 13 di ougùstùs 2017 e festival hubenil. Sitio di e festival lo bira konosí mas despues
Meta prinsipal di e festival aki ta pa nos promové tantu kompositornan, areglistanan i kantantenan, alabes duna realse na e.o nos kultura, patriotismo, kustumbernan, norma i balornan.
Pa loke ta trata e orkesta, lo hasi uso un biaha mas di Orkesta Streanan di Boneiru bou di direkshon di sr. Dwight Leoneta. E konstelashon ta konsistí di músikonan profeshonal i ku ta dominá e siguiente instrumentonan:
1 Piano, 1 Bass, 1 Key Board (strings) (opshonal), 1 Drùms/Timbal, 1 Konga, 1 Bongo/Kampana/Perkushon menor, 2 Trompèt, 2 Trombon, 1 Tenor/Alt Sax
3 Korista (Alto, Tenor i Bass)
E aña aki un bia mas tin e oportunidat pa tantu Bonerianonan biba pafó di Boneiru òf personanan no Boneriano biba pafó di Boneiru, tambe por partisipá na e festival aki, sea komo kompositor di letra òf areglista. Pa loke ta trata e kantante, e por ta un Boneriano biba pafó di Boneiru òf un persona residensia na Boneiru.
Pa loke ta e premiashon, e aña aki tambe ta bai tin premio pa tur kompositor di letra i tambe tur areglista di tantu e ganadornan komo e finalistanan.
Nos fundashon ta spera ku e aña aki atrobe nos lo tin gran kantidat di artistanan tantu adulto komo hubenil ku lo partisipá na e festival aki sea komo kantante, kompositor di letra òf areglista.
Pa mas informashon por yama telefon 560 7070 – 796 0007 òf por manda un e- mail na: festival.kantaboneiru@gmail.com
Sra. Judith Leoneta
Presidente.
Reglanan
Festival Ban Kanta Nos Boneiru 2017
• Formulario di inskripshon:
o Na momentu ku entregá e formulario di inskripshon, e formulario mester ta kompletamente yena i firma
o Último dia di inskripshon ta djaluna 10 di yüli 2017.
• Letra:
o E kompositor mester relashoná su letranan ku nos isla Boneiru i por trata diferente tema manera e.o. kultura, historia, norma i balornan, patriotismo i kustumbernan
o Mirando ku e festival ta enkonekshon ku dia di Boneiru, kontenido di e kansion por ta relashoná ku e dia aki, pero tene kuenta ku no nesesariamente esaki ta mara na e dia ariba menshoná (tene kuenta ku e dia aki ta dia di Boneiru i no dia di himno i bandera di Boneiru. Pero naturalmente por hasi menshon di nos bandera i himno)
o E kansion mester ta nobo i no – editá
o E komposishon mester ta na un bon papiamentu. Palabranan di otro idioma ku a bira parti di nos idioma papiamentu, tambe ta permití
o Letranan mester ta propio
o No ta permití hasi uso di palabranan insolente o bulgar. Ni tampoko hasi menshon di palabranan insolente i bulgar dirigí na instansianan finansiero/ mandatario. Esaki ta debí ku gobièrnu i tin instansianan ku ta kontribuí i por e kai den mal tera
o Letranan por wòrdu entrega riba un A4 (di tek), “memory stick” o cd
• Entrega di letra:
o Tur partisipante ku ta partisipá na Festival Ban kanta Nos Boneiru 2017 mester entregá un grabashon (guia) di e piesa, kantá pa e intérprete i kompañá pa un instrumènt di kuèrdè pa mas tardá djabièrnè 14 di yüli 2017 te ku 9or anochi na
Kaya Valdivia 1 Tera Kòrá. Huntu ku e grabashon mester entrega e skor i partituranan di un sekshon di metal
• Melodia:
o E melodia ta keda na kada kompositor di melodia
o Hasi uso di bo kreatividat i trese melodianan moderno
• Areglo:
o E areglo mester ta kreativo, original, apart, komprendibel, bunita i no mester ta parse kansionnan eksistente
o E aspekto musikal: harmonia, dinámika, klave mester ta hopi bon
o E areglo ta funshonal den e kansion. E relashon entre e diferente komponentenan ta bon.
o Bon sinkronisashon entre e komposishon kantante, agrupashon musikal i areglo di parti agrupashon musikal
o Areglista tin ku tene kuenta ku abilidatnan vokal di e kantante
• Durashon:
o Un kansion por dura un máksimo di 6 minüt
o Presidente di hurado lo dedusí 2 punto pa kada sekònde riba 6 minüt.
Despues di 6 minüt i 30 sekònde lo kita e zonido i esaki ta bai den forma lus kòrá
• E konstelashon di orkesta:
o 1 Piano
o 1 Key Board (strings) (opshonal)
o 1 Bass
o 1 Drùms/Timbal
o 1 Konga
o 1 Bongo/Kampana/Perkushon menor
o 2 Trompèt
o 2 Trombon
o 3 Korista (Alto, Tenor I bass)
• Loke hurado ta husga:
o E hurado lo husga di kada komposishon:
Letra;
Melodia;
Entonashon;
Areglo
o Komo ku ta trata di un festival di kansion, letra i melodia ta e kategoria ku ta mas pisá.
o Despues di presentashon di tur komposishon, ta saka 6 komposishon ku a klasifiká. E seis klasifikadónan aki ta bolbe presentá pa asina saka e resultado final.
N.B. No ta tur seis komposishon ku a klasifiká ta sali den e resultado final.
E resultado final ta e siguiente premionan:
Areglista:
Mihó areglista
1e finalista areglista
2e finalista areglista
3e finalista areglista
N.B. e sekuensia di e resultado di areglista, por resultá di no ta den e mesun sekuensia ku e resultado di e komposishonnan ( finalista i ganadornan).
Kompositor di letra:
Mihó kompositor di letra
1e finalista kompositor di letra
2e finalista kompositor di letra
3e finalista kompositor di letra
Finalista i ganadornan:
Mas popular
Mihó aktuashon
3e finalista
2e finalista
1e finalista
Ganador apsoluto
• Ensayonan:
o Tur intérprete mester partisipá na tur e ensayo i na ora i den e espasio di tempu stipulá.
o Tempu di ensayo ta lo siguiente:
promé bia: 45 minüt;
di dos bia: 30 minüt;
di tres bia: 15 minüt ;
ensayo general 1 te dos bia e mesun piesa.
o E direktor general ta responsabel pa kordiná tur ensayo.
o Durante e “soundchek” tur número lo wòrdu pasá 1 biaha
• Produkshon di disco kompakto:
o Tur komposishon den kompetensia lo bin riba un C.D. Produkshon
• Presentashonnan despues di festival:
o Riba dia di Boneiru ganador, 1e finalista i 2e finalista di tur dos festival lo presentá den e programa ofisial di Dia di Boneiru organisá pa Gobièrnu di Boneiru. Tur interpret’é ta keda informá dor di organisashon ku a organisá Festival di Ban Kanta Nos Boneiru tokante e presentashon aki i tur kansion ta keda interpretá riba pista.
• Disiplina i rèspèt pa otro:
o Aunke Festival Ban Kanta nos Boneiru ta un festival di kompetensia, mester tene na kuenta ku ta trata aki di un evento positivo pa desaroyo general di nos isla. Tur partisipante, kompositor mester mantené un alto grado di disiplina i tambe desensia i kompañerismo, apoyando tur kolega partisipante den nan presentashon. Ta bon pa menshoná aki tambe ku partisipantenan mester instruí nan fanátiko nan pa na promé lugá apoyá nan partisipashon, pero tambe pa aploudí tur demas partisipantenan.
o Respetá desishon di hurado


text:
Arkeólogo
Seri di Herensia Kultural
Na prinsipio, na siglo 19, arkeologia tabata un hòbi di historiadónan riku, misionarionan i algun hende ku entusiasmo interesá den e materia. Tabata mas importante kolekshoná ophetonan bunita òf interesante, bieu, ku konsiderá ku kontenido di un hayasgo asina ta di importansia. E promé hayasgo di restunan prehistóriko tabata na Aruba na 1836. Na Kòrsou e promé hende ku a hasi menshon di restunan prehistóriko tabata pader Antonius van Koolwijk. Den e periodo di 1870-1886 el a haña kokolishi, fragmentonan di serámika i ophetonan di piedra, di kulturanan indjan. El a okup’é tambe ku arte den baranka di indjannan na Antia. A konsiderá e kolekshon di Van Koolwijk masha importante; el a hala atenshon tambe di e curator di ‘Rijksmuseum voor Volkenkunde’ na Leiden, J.P.B de Josselin de Jong. Korto tempu despues di un publikashon tokante su buki e profesor akí mes a bini Antia Hulandes pa bin hasi investigashon. De Josselin de Jong tabata e promé hende ku a deskubrí sitionan prehistóriko na St. Eustatius na 1923.
For di añanan ’60 (di siglo 20) arkeologia aki serka nos a pasa di un siensia mas deskriptivo bira un siensia mas analítiko. Timnan spesial konsistiendo entre otro di H.R. van Heekeren, C.J. Du Ry, a hasi investigashon sistemátiko. E tempu ei tambe e duo legendario Elis Juliana i Paul Brenneker a kuminsá ku nan trabou riba e tereno akí. Na 1967 a funda ‘Archeologisch Instituut Nederlandse Antillen (AINA) ku Egbert Boerstra komo hefe. Edwin N. Ayubi, ku na 1976 a tuma mando, a kontratá arkeólogonan Wil Nagelkerken, spesialisá den arkeologia supmarino i Jay Haviser. Edwin Ayubi a ekspandé e instituto arkeológiko tambe ku un departamento di antropologia sosio-kultural. E ora ei tabata hasi investigashon saliendo for di diferente disiplina.
Na dékada ochenta a lanta un grupo di amatùr, uní den ‘Werkgroep Rotstekeningen Curaçao’, ku tabata hasi investigashon den kuebanan a base di apuntenan bieu di hendenan ku a traha den vèlt i di loke tradishon a laga. André Rancuret, miembro di e grupo di trabou, ta konta ku e deskripshonnan di e 15 sitionan kaminda a topa dibuhonan indjan den baranka na Kòrsou tabata sin embargo tiki. P’esei for di e di dos parti di dékada ’80 e grupo di trabou tabata sali tur djasabra mainta bai buska dibuho indjan den baranka. E grupo di arkeólogonan amatùr a haña 20 sitio mas ku dibuho den baranka, di kua algun di nan ta úniko. ‘De bes en kuando nos tabata dal den restunan bieu di un pueblesito indjan’, asina André Rancuret ta konta. Komo amatùr nos no ta haña ta responsabel pa nos mes bai koba. Di e sorto di hayasgonan akí nos tabata informá AAINA.’
Sin embargo, na 1998 AAINA a stòp ku su aktividatnan. A hospedá e artefaktonan ku a kolekshoná na Fundashon Museo Nashonal di Arkeologia i Antropologia (NAAM) ku a lanta e mes aña ei.
Tabata intenshon pa e tareanan di investigashon pasa pa e Fakultat General di Universidat di Antia Hulandes, pero esei ainda ta pendiente pa lanta. Ta serka ken hende por yega awor ku un hayasgo interesante? E peliger ta ku un herensia kultural iremplasabel di Antia Hulandes ta desaparesé. Habitantenan di St. Maarten, Boneiru i St. Eustatius na e momentunan akí ta hasi un yamamentu na ‘Stichting Nationaal Archeologisch-Antropologisch’ Museum (NAAM) pa yuda nan ku eksperto. Pa esei, na e momentunan akí, nos mester dependé di arkeólognan di eksterior.
Pa interesá hóbennan antiano pa e estudio i profeshon di arkeólogo NAAM ta partisipá e siman akí na e ‘merkado di profeshon’ ku ta tuma lugá na World Trade Center na Kòrsou.
Potrèt:
Arkeólogo Jay Haviser trahando
Potrèt di archivo di AAINA/NAAM
Fuentenan
Entrevista ku André Rancuret, Werkgroep Rotstekeningen Curaçao Kòrsou i Edwin N. Ayubi, èks-hefe di AAINA i di Stichting NAAM.
Collected Papers on The Netherlands Antilles Archeology, AAINA 1987
J.P.B. De Josselin De Jong, for di: De West-Indische Gids, 1919
H.E. Coomans, Shell Objects from Indian Sites at Curaçao, Bonaire and Aruba
J.B. Haviser, Preface to the Bibliography of the Netherlands Antilles and Aruba, 1987
J.B. Haviser, Reevaluating the Past to Develop the Future, 1983
E. Juliana & E. Boerstra, Verslag van de dienstreis naar St. Maarten, St. Eustatius, Saba, 1976


text:
WILLEMSTAD — Djaweps 2 di mart klup di atletismo Trupial – Auto City a Sali di biahe pa Trinidad & Tobago kaminda 7 atleta lo tuma parti na e Trinidad & Tobago Carifta Trials 2016.
Den e kompetensia aki Trinidad ta saka su selekshon ku lo bai representá Trinidad na e Kompetensia nan di Carifta 2016 ku lo tuma lugá dia 26 pa 28 di mart próksimo na Granada. E kompetensia aki ta sirbi komo un pre- kompetensia pa nos atletanan, na unda nan lo topa atletanan di nan edat i riba mis un nivel ku nan lo topa na Granada. Trinidad, Barbados, Bahamas i Jamaica ta e pais nan ku ta mas fuerte den e kompetensia di Carifta.
Si nos atletanan ta aspirá medaya ta hopi bon pa nan bia algun kompetensia riba e nivel ku nan lo bai topa den e kompetensia prinsipal di Carifta. Klup Trupial ta kere firme den kompensá kontra atleta mas mihó ku nos i tur aña na tin vários interkambio ta hasi ku atletanan den nos aria. 7 di e 8 atletanan di Trupial – Auto City ku ta selektá den e selekshon di Kòrsou ta realisá e biahe aki. Ta trata di:
1. Krishona Juliana bula haltu U18
2. Anne v/der Woude 1500 m i 300 m U18
3. Qyone Antersijn 800 m i 1500 m U20
4. Glenka Antonia Bula haltu i bula leu U18
5. Jaden Bernabela Bula haltu i bula leu U18
6. Errol Cova 800 m U20 .
7. Joel Boafo 100 i 200 m U18
Delegado lo ta sra. Aishel Florentina i Coach ta sr. Nabi Wallace
Direktiva di Trupial – Auto City ta deseá e atleta nan a, tur klase di éksito. Un danki ta bai na e spònser nan Auto City i Pòst N.V. i mayornan di atletanan ku a yuda pa e biahe por a wòrdu realisá.


text:
Kòrsou bo yunan ta sigui marka historia rònt mundu den deporte
Parlamentario Seferina a tuma nota ku den deporte, yunan di Kòrsou ta kibrando rèkert den e área deportivo i tambe ta sòru pa pone Kòrsou su nòmber riba mapa internashonal.
Den mesun rosea mi kier felisitá minister di Enseñansa, Siensia, Kultura i Deporte (ESKD), pa keda kere den deporte i tambe duna muchu mas atenshon na deporte. Konsiderando ku esaki ta e fuente ku ta produsí profeshonalnan ku mayan ta bira embahador di nos pais.
MLB a yega di publiká, ku Kòrsou ku ta konsistí di un poblashon di 150.000 habitante i ku a produsí 16 pelotero profeshonal ku a yega Liga Grandi di baseball, Kòrsou tin un averahe ku di kada 10.000 habitante, nos ta produsí 1 pelotero pa Liga Grandi. E estadistika aki ta surpasá tur pais na mundu.
Kòrsou den e lastu simannan ku a pasa a konosé 7 selekshon ku na diferente nivel i disiplina a sali kampion den Latino Amérika, 1 medaya di oro den waterballet, kampion di mundu pony leage, 3 oro i un bròns den kompetensia mundial di pasofino i tambe kampion di jui jitsu na Spaña. Esaki ta historia ku minister di Enseñansa, Siensia, Kultura i Deporte (ESKD) mester duna balor i apresio na kada un di e atletanan aki ku a sa di lucha i logra e premio meresidamente. Pabien na boso kada unu i danki pa saka kara di Kòrsou.
Komo miembro di partido MFK mi ta sigui bringa, vigilá i kontrolá a base di e maneho ku gobièrnu tin, pa aloká mas fondo pa e sektor di deporte. Pa asina tur deporte por sigui desaroyá i pa Kòrsou kontinuá ku produkshon di atletanan ku ta kompetí na nivel.
Pa finalisá mi ta deseá e 3 selekshonnan di Kòrsou di Little League, Junior League i tambe Intermediate League, Softball Junior League, Softball Senior League tur klase di éksito i nos ta sigur ku nan lo trese e kopanan di kampion mundial kas. Na Minor League ku ya a titula kampeon, Pabien.
David Seferina
Miembro di Parlamento
Pa Frakshon di MFK
Kòrsou, 27 di juli 2022


text:
Eksposishon – Proyekto Edukativo, Rekorido den bario i hopi mas…
Ekshibishon
Aktualidat
E simannan aki Refineria Isla(PDVSA) i tambe Curoil a selebrá nan 30 aña di eksistensha, tin debate formal te hasta un huisio sumario tokante polushon, pero promé ku tur esaki tin un historia.
E historia di Isla den Nos Bida. Trabou, Kas, Enseñansa, Bario, Rekreo, Kulturanan, Komersio, Kuido médiko, Industria, Haf, ta kasi tur aspekto di bida di Kòrsou tabata tin influensha grandi di e refineria.
Eksposishon
NAAM i tambe Archivo Nashonal ke mustra tantu pueblo di Kòrsou komo nos bishitantenan e historia kompleto di 100 aña Refineria na Kòrsou. Lo hasi esaki den diferente forma. Den edifisio di NAAM lo tin un eksposishon grandi diseñá pa Felix de Rooy, ku lo presentá e historia di Kòrsou i isla di un forma masha moderno. Tambe lo tin eksposishon di potrèt i dokumento na Archivo Nashonal. For di enseñansa di fundeshi te universidat lo por partisipá na proyektonan edukativo lo tin rekorido den barionan ku vínkulo speshal ku historia di e refineria.
Duna bo parti
Awor NAAM I Archivo ke pidi pueblo di Kòrsou koperá , kontando eksperenshanan ku e refineria. Ta pidi pa bin duna bo parti. Ta buskando artefakto i opheto i tambe historia. Den luna di novèmber por pasa na NAAM pa hasi entrega.
Tuma kontakto ku Lida Pandt na 6906661; Marlon Reina na 5215054 of na NAAM 4621933/34.


text:
PROMÉ MINISTER GILMAR PISAS A REUNÍ KU UN GRUPO DI EMPRESARIO NA COLOMBIA
Willemstad – Promé Minister sr. Gilmar Pisas a reuní ku un grupo di empresario ku ta hasi negoshi i ku ke hasi negoshi ku Kòrsou, na Colombia dia 8 di ougùstùs 2022.
Embahador di Reino na Colombia sr. Ernst Noorman a ofresé un lunch na su residensia kaminda Promé Minister sr. Gilmar Pisas por a topa, será konosí i interkambiá di informashon ku algún empresario ku ya ta hasi negoshi ku Kòrsou i algun ku ke kuminsá hasi negoshi ku Kòrsou.
E empresarionan aki tabata sra. Yadira Marquez Romero (EoM N.V.), sra. Paola Olaya (Cinex), sr. Victor Manuel Dapena (Curacao Tourist Board), sr. Carlos Roberto Patiño (Friogan), sr. Jaime Sanchez (Salsan), sr. Alfonso Plana (Ari Consulting) i sr. Jan Willem van Bokhoven (Holland House).
E empresarionan tabata sumamente kontentu ku nan por a topa ku Promé Minister sr. Pisas.
Tabatin diferente punto, konseho i ideanan ku a bini dilanti i Promé Minister sr. Pisas tambe tabata hopi satisfecho ku e enkuentro i a gradisí tur e empresarionan ku a hasi akto di presensia na e lunch aki.


text:
Martinique
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Martinique (na franses: Martinique, den boka di e pueblo krioyo Matnik) ta un isla den laman Karibe i un departamentu ultramar franses, un asina yamá département d'outre-mer (DOM). E ta keda 700 kilometer suit-west di Republika Dominikano, suit di Dominica i panort di Saint Lucia i ta forma parti di archipielago di e Antianan Chiki. Sifranan di prome di yanüari 2007 ta mustra ku Martinique entretantu tin 401.000 habitante. E kapital di Martinique ta Fort-de-France. Departamentu Martinique huntu ku Departamentu Guadeloupe ta forma Antia Franses. Dominica i Saint Lucia antes tambe tabata franses pero despues a bira ingles. Martinique ta parti den kuater distrikto: Fort-de-France, Marin, Saint-Pierre i La Trinité.
Geografia[editá | editá fuente]
E superfisie total di Martinique ta 1102 km². E isla ta aproximadamente 60 km largu di nortwest pa suitoost. E ta masomenos mesun largura ku Kòrsou pero mas hanchu. E punta di mas haltu ta Mont Pelée ku 1397 meter.
Historia[editá | editá fuente]
Den kuminsamentu tabata biba Arowak na Martinique ku tabata yama Madinina. Madinina ta nifika isla di flor. Den boka di pueblo: Madiana, "iles des fleurs". E nomber ta papia pa su mes ta un isla tur na flor. E Arowaknan a biba aki mas ku 2000 aña. Despues a bin e indjannan Carib.
Na aña 1502, 15 di yüni, Cristóbal Colón a deskubri Martinique i na aña 1635 fransesnan a kolonisá Martinique. E promé siudat tabata Saint-Pierre.
Den kurso di tempu tabatin hopi bataya entre Francia i Inglatera pa e isla pero na final Francia a keda ku e isla. Na 1902, 8 di mei, tabatin un gran erupshon di e volkan Mont Pelée ku a mata no menos ku 30.000 hende.
Demografia[editá | editá fuente]
Évolushon di e demografia entre 1961 i 2003 (sifranan di FAO, 2005). Poblashon den miles di habitante. Finalmente na 2007 Martinique tabata konta 401.000 persona.
E gran mayoria 90% di e poblashon ta desende di Afrika of ta un meskla di afrikano-oropeo i hindu. Esakinan ta esnan asina yama Creoles, o Krioyonan. Un minoria di 5% ta di origen oropeo. Hopi di nan ta di Fransia. Esnan asina yamá Békés. E sobra 5% ta konsisti di hindu, chines i hendenan di Medio Oriente.
Siudatnan[editá | editá fuente]
E siudatnan prinsipal di Martinique ta: Fort de France (95000 hab), Le Lamentin (40 000 hab), Le Robert (25 000 hab), Schoelcher, Sainte-Marie, i le François.
Aki un lista di 34 munisipio di Martinique:
- Sentro
- Fort-de-France (préfecture)
- Saint-Joseph
- Le Lamentin
- Schœlcher
- Nord atlantique
- Grand'Rivière
- Macouba
- Basse-Pointe
- Le Lorrain
- Marigot
- Sainte-Marie
- La Trinité (sous-préfecture)
- Le Robert
- Le Gros-Morne
- Ajoupa-Bouillon
- Nord caraïbe
- Le Morne-Rouge
- Le Prêcheur
- Saint-Pierre (sous-préfecture)
- Le Carbet
- Bellefontaine
- Case-Pilote
- Fonds-Saint-Denis
- Le Morne-Vert
- Suit
- Rivière-Salée
- Les Anses d'Arlet
- Le Diamant
- Sainte-Luce
- Le Marin (sous-préfecture)
- Sainte-Anne
- Les Trois-Îlets
- Le François
- Le Vauclin
- Ducos
- Rivière-Pilote
- Saint-Esprit


text:
E buki di historia di tènis di mesa, popularmente konosí komo pinpòn na Kòrsou, no ta kompletu sí famia Mac Leod no ta menshoná den un kapítulo apart. Franklin Mac Leod (78), su kasá Edith Mac Leod (71) i nan yu muhé Mary-Ann (48) tin pa no menos ku seis dekada un relashon úniko ku e ramo deportivo aki. Aki ta sigui un entrevista dòbel di Pasku ku mama i yu Mac Leod.
Mary-Ann ku orguyo ta konta di su tata Franklyn Mac Leod ku den pasado tabata ligá ku vòlibòl, yudo, pinpòn, tènis i sòfbòl. Ela fungí komo hungadó, entrenadó i arbitro den mayoria dje deportenan aki.
Edith i Franklyn Mac Leod a konosé otro via di práktika di vòlibòl. “Papa tabata entrenadó di mama. Tambe Mama a hasi atletismo i tènis meskos ku Papa”, Mary-Ann ta kontá.
“Fuera ku e tabata presidente di direktiva CTTB*, huntu ku mi mama e ta miembro di honor di federashon di pinpòn. E tabata entrenadó di vòlibòl, yudo, pinpòn i sòfbòl. Tambe arbitro di yudo i tin grado 3e Dan den e disiplina deportivo aki i finalmente rèfri internashonal di pinpòn”, Mary-Ann ta resumí.
VARIOS DEPORTE
Edith tambe di mes ta hopi orguyoso di su kasá i tabata e mes hopi aktivo den deporte: “Fuera di pinpòn mi tabata práktika tambe atletismo i vòlibòl. Mi a kuminsa hunga pingpong ku na 1958 ku mi 12 aña. Tur kos a kuminsá na Maria Immaculata College. Tabatin un mesa di pinpòn bou di ‘overdekte’. Den ‘pauze’ bo ta sinta riba banki warda bo bùrt i no tabata importa si bo sa hunga si of nò. Si bo faya 5 bia, bo ta baha pa un otro alumno haña chèns. Mi a hasi esaki un aña.”
Mary-Ann meskos ku su tata i mama, tambe tabata praktiká otro ramonan di deporte: “Mi a lanta ku mi mama i tata ta hasi hopi deporte, manera entre otro vòli, tènis, pinpòn i yudo. Den promé instante mi no kera hasi nada ku nan tabata hasi. Mi promé deporte tabata natashon. Un dia mi tata a kuminsa trein un grupo di mucha muhé den sala di gimnasio na Mgr. Zwijssen College. Despues di algun luna ela bin bisami ku e muchanan ta hopi bon i ku mi lo no por gana di nan. Mi a bai trein djis pa wak sí e tabata tin rason of nò i asina m’a keda hunga pinpòn. Ku mi 14 aña”.
KOS SERIO
Pa Edith práktika di pinpòn ten su ten a bira kos serio danki na su ruman hòmber: “Despues di mas o menos sinku aña hungando pinpòn, mi ruman a sera mi konosí ku un figura grandi den tènis di mesa: Rene Davelaar. E a siña mi e tèknikanan dje deporte. Esaki tabata solamente posibel ora ku mi ruman por a hiba mi riba diadumingu na Shell Werknemers Recreatie Centrum. Mi promé wega kompetitivo tabata na ana 1963”.
Di su parti Mary-Ann pues ku su 14 aña i huntu ku e mucha muhénan na Zwijssen a kuminsa hunga wega kompetitivo: “Tabata weganan pa tim. Den klas B femenino. Huntu ku Annemarie Cecilia mi a bira kampion. Nos ekipo tabata yama The Smash Lovers”.
ENTRENAMENTU
Tokante entrenamentu di pinpòn antes, Edith ta kontá: “Mi tabata trein ora ku tabata por, pasobra mi tabata biba na Jan Doret. Pa mi yega e luganan di entrená, tabata poko difisil pasobra mi no tabatin transporte. Den mi tempu tampoko tabatin entrenamentu regular pa e deportistanan i pinpòn tabata kuestion di bati bala i hunga wega”.
Mary-Ann tabatin otro eksperensiá for di su mama loke ta trata entrenamentu di pinpòn: “Antes mi tabata trein por lo menos dos ora pa dia, tur dia. Nos tabata trein kondishon i aspektonan tèkniko dje deporte. Tambe nos tabata siña kon di komportá den e deporte pa ku otro hungado i entrenadónan i uzo di e material. Pa drecha kondishon nos tabata kore e karedanan di Road Runners Club Kòrsou i tambe ami tabata hisa peso serka defuntu Marcel Betrian”.
Edith ta añadí ku despues di tempu sí, praktika i wega di pinpòn a konosé un kambio: “Despues ku na 1966 nan a organisá un torneo internashonal na Kòrsou, a bin un kambio grandi ora ku e gran hungadó Robert Hosé a mira e hungadónan Cubano i a kopia nan tèknika nobo. Robert a siña su mes, ami i hopi otro hungadó e tèknika aki”.
BIRA GRANDI
Ku disiplina, dedikashon, präktika i amor pa pinpòn, tantu Edith komo su yu a krese bira grandi den e ramo aki. Mama Ma Leod a konkistá e titulo kampionil di Kòrsou na 10 okashon. Ela representá Kòrsou na vários torneo i kampionato internashonal: Kampionato Antiyano (Aruba), kampionato di Karibe (Jamaica), Weganan Sentro Amerikano i di Karibe (Puerto Rico) i kampeonato Ibero-Amerikano y del Caribe na República Dominicana.
Mary-Ann di su banda a titulá kampion hubenil di Kòrsou un biaha i na dos okashon ela konkistá e titulo kampionil senior. Ela representá su pais na dos okashon durante kampionato di Karibe (Jamaica), kampionato mundial (Alemania), Juegos Centro Americano y del Caribe (Puerto Rico i Kòrsou), miéntras ku tambe ela kubri su mes gastunan pa kompetí den torneonan internashonal na Perú i Merka.
Por sierto ku Mary-Ann Mac Leod tabatin un tremendo prestashon den kampionato individual femenino 2017. E tabatin 1 sèt alehá for di konkista dje titulo kampionil, pero finalmente a laga esaki pa e talentoso hóben Christine Dania.


text:
Curso : Basiskennis Calculatie
Lesmaterial : Hulandes, Splicacion na Papiamento
Orario : 6:30 PM – 9:30 PM
Duracion : 14 siman
Docente : K. De Jong
Material : Calculator (Fx functie)
Inscripcion : Awg 50,-
Costo : Awg 250,-
E curso di BKC lo cubri topico nan manera :
- Importacion y exportacion di productonan
- Placa stranhero
- Diferente clase di costonan
- Kostprijs di un producto
- Ganashi / perdidad di un negoshi
- ‘Break-even point’ di un negoshi
- Daño cu un candela por ocaciona na un negoshi y mas topiconan
- Exam


text:
Prome Minister Evelyn Wever-Croes: CONSEHO DI MINISTER DI REINO NO A TUMA DECISION RIBA E PAGO DI 5%
Prome Minister Evelyn Wever-Croes:
CONSEHO DI MINISTER DI REINO NO A TUMA DECISION RIBA E PAGO DI 5%
Manera a wordo anuncia den e siman aki, Gobierno di Hulanda no ta di acuerdo pa paga e 5% na empleadonan publico. Segun Gobierno Hulandes, debi cu Parlamento a haci cambio na e ley di Wever-Croes Norm, nan ta di opinion cu Aruba no a cumpli y pues no por paga empleadonan publico.
Gobierno di Aruba a reacciona mesora pa indica cu no ta di acuerdo cu esaki, pasobra ningun Gobierno, ni di Aruba, ni di Hulanda por duna un instruccion na Parlamento siendo Parlamento un entidad autonomo. Gobierno no por bisa Parlamento kico pa haci y kico no pa haci. Sigur no si ta trata di su derecho fundamental di trece amienda den leynan.
Prome Minister Evelyn Wever-Croes a indica cu Gobierno di Aruba y Hulanda ta sigui den deliberacion e dianan aki riba e topico aki. E tema aki no a wordo trata den Conseho di Minister di Reino e luna aki, pasobra ta wordo delibera na e momentonan aki. Diaranson otro siman Minister President Evelyn Wever-Croes ta reuni cu Secretario di Estado van Huffelen, pa sigui delibera y pa yega na un solucion. Prome Minister un biaha mas ta pidi tur ciudadano pa keda trankil mientras cu Gobierno lo atende cu esaki un biaha mas cu determinacion.


text:
Un peticion den cuadro di transparencia a base di e Landsverordening Openbaarheid van Bestuur (LOB) cu a wordo entrega riba 16 di mei 2019, a haya contesta te 14 di november 2020, 18 luna despues cu e peticion a wordo manda na minister di Husticia. No a honra nada di loke a pidi den e peticion, y a ignora e peticion te cu no tabata posibel mas.
A base di e ley di LOB, cualkier persona tin e derecho di pidi un instancia di gobierno cu ta cay bao un minister of un minister mes pa haci cierto documentonan publico, den interes di transparencia di e maneho y operacion di gobierno. E instancia di gobierno of e minister mester contesta e peticion aki den 3 siman, y si esey no ta posibel, e minister lo mester indica cu no ta posibel pa contesta e peticion den 3 siman, y por prolonga e termino aki 1 biaha mas, pa un total di 6 siman pa duna contesta.
No ta duna transparencia riba gastonan pa detencion, acuerdo cu Calloway y asilo otorga
E terminonan aki sinembargo, den un LOB cu periodista di Bon Dia Aruba a entrega cerca minister di Husticia, no a wordo respeta. E peticion di transparencia tabata encera haya informacion riba e gastonan diario pa detencion di personanan stranhero na Guarda Nos Costa na aeropuerto y huis van bewaring na Dakota. Banda di esey, a pidi tambe pa por duna e documentonan di e acuerdonan cu tin cu aerolineanan y tambe Calloway, cu ta suministra cuminda na e detenidonan.
Mas aleu, tambe a pidi pa haya documentonan di decisionnan pa otorga peticionnan di asilo, mirando cu minister di Husticia a yega di indica cu solamente 3% di peticionnan cu ta wordo haci pa asilo, ta wordo otorga.
18 luna pa duna contesta y ta ignora orden di hues
Ta remarcabel cu durante e proceso, cual en total a dura 18 luna, pues 1 aƱa y mey, minister di Husticia a dicidi di ignora varios peticion pa contesta e peticion di LOB entrega originalmente na mei di 2019. Despues cu no a ricibi un contesta den 3 siman, y tampoco un notificacion cu e peticion lo tuma mas tempo y cu lo extende pa 6 siman, a entrega un obhecion (bezwaar) den e termino prescribi pa e Landsverordening Administratieve Rechtspraak (LAR).
Sinembargo minister di Husticia a nenga pa contesta e obhecion aki tambe, y na momento cu no a contesta e obhecion, a dicidi despues di 6 siman pa asina entrega un obhecion un bes mas, pero e biaha aki dirigiendo esaki (beroep) na Corte. Despues di algun tempo cu e pandemia di Covid-19 a yega Aruba y tur instancia gubernamental a cera, e peticion a keda keto.
Eventualmente, despues cu servicionan di gobierno a habri back, Corte a dicidi pa duna minister di Husticia un oportunidad pa entrega su defensa por escrito contra e beroep. E minister a dicidi di no haci uso di esaki, y eventualmente hues a dicidi cu e bezwaar y e beroep ta admisibel y cu minister di Husticia ta obliga di contesta e peticion di LOB denter di 3 luna despues di e hues su decision.
Sinembargo, minister di Husticia a nenga di contesta esaki unabes mas, y na e momento ey e periodista a dicidi pa entrega un peticion di articulo 53 di LAR, pa asina exigi pa e minister cumpli cu e orden di hues. Si e minister no cumpli cu esaki, e ora ey gobierno mester paga un suma (normalmente entre 250 pa 500 florin) pa cada dia cu no cumpli cu esaki.
Na e ultimo momento posibel, despues di un temporada largo di ignora varios carta y orden di hues, e periodista a haya un carta di Departamento di Integracion, Maneho y Admision di Stranhero (DIMAS) unda ta indica cu riba niun di e puntonan ta bay honra e peticion di transparencia, cu un splicacion breve.
Pues e minister a dicidi pa no honra e peticion di ningun manera, ignora esaki te cu e persona mes lo lubida, y ora a cana tur caminda y finalmente e minister mester a duna contesta cu peliger cu e lo costa gobierno placa, a skirbi un simpel carta bisando cu no lo por honra e peticion.


text: KRALENDIJK – Trahadónan di e kompania di konstrukshon ‘Haafkes Bouw Bonaire’ awe mainta hopi rabiá a pone trabou abou. E situashon ta fastioso pa trahadónan di e kompania ariba menshoná, ku ta trahando riba e proyekto di Chogogo. Ta trata di e hotèl nobo ku ta den konstrukshon kaminda ántes tabata ‘Hotel Bonaire’. Ya pa 6 luna ta un trastòrnu pa haña sèn, trahadónan a menshoná momentu ku un reportero di Radio Live 99.9 FM tabata presentá na e sitio. “Ronald kada bia ku ta bisa algu i no ta presentá pa nos papia kara ku kara tokante nos sèn. Awe ta djarason 1 di aprel i nos no a risibí e pago di luna di mart. Ronald a bisa e ta pasa ayera pa un reunion ku trahadónan nos no a mir’é, miéntras trabou ta sigui. Awe nos a disidí di pone trabou abou i ke nos sèn. No ta kla pa tende niun storia, “trahadónan hopi desgustá a menshoná. Awe tin plania pa bashamentu di betòn i por a tuma nota momentu ku e reportero di Radio Live 99.9 FM tabata na e sitio ku preparashon a kuminsá e mainta. Ekipo grandi di e kompania ku ta basha betòn a presentá. Trahadónan a pone nan na altura ku nan a pone trabou abou, pues nan no ta yuda ku nada relashoná ku basha mentu di betòn. “A palabra pa basha betòn i kon ta ku e salario di trahadónan? E asuntu aki no tin di aber ku vírùs di ‘corona’. Ya ta hopi luna tin ku e kompania ‘Haffkes Bouw Bonaire’ ta purba pa no paga trahadó. Nos tin kompromiso pa kumpli kuné i tur luna ta un problema pa risibí salario pa por kanselá nos debe nan personal. Kada bia Ronald ta presentá despues di fin di luna i ta mustra riba su telefon ku e sèn a pasa, sinembargo ta dura hopi dia despues pa realmente e sèn ta riba kuenta di trahadónan,”nan a menshoná. Ronald ta hopi arogante i nos ta sinti ku e ta hasi komo si fuera e ta sinta riba trono i trahadónan ta su katibu. Sèmper e ta presentá ku un arogansia serka trahadónan. 2 siman pasa a para trabou pa e mes un problema tokante sèn, awe mes un situashon,”trahadónan a menshoná hopi rabia. Tin di nan a menshoná ku nan ke sèn i no ta kontinuá trahando pa e kompania.


text: Dialuna anochi a drenta informe di cu tin un persona cu no ta duna señal di bida den cura di American University den Wilhelminastraat, mesora a dirigi tanto polis como ambulans na e sitio. Na yegada di e patruya a bin topa cu e persona abao benta y no tabata halando rosea mas. Na yegada di e ambulans nan a constata cu di berdad e persona no ta duna señal di bida y a pidi presencia di dokter. Na yegada di e dokter a constata morto di e persona. Locual por a compronde cu aki ta trata di un ambulante cu tabata malo pa basta tempo y awor a fayece. Na famianan di e fayecido ta bay nos mas sincero palabranan di condolencia.


text:
Lider di partido POR, Alan Howell semper tin atencion special pa deporte. Cada biaha cu e por a yuda pa logra haci cambionan pa miho, el a haci tur su esfuersonan pa logre. Awo cu el a asumi liderasgo di partido POR, e atencion aki a continua.
Mayornan y deportistanan di team di Sv Brazil a acerca Howell pa por duna un man cu e veld di bala cu tabata falta atencion, nan a solicit ana Alan pa trece un solucion. “Mesora mi a activa mi team y e mision ta cumpli. Mayornan, e muchanan y e federecion di Brazil a keda contento!”, Alan Howell a duna di conoce.
Lider di partido POR Alan Howell ta cumpli un biaha mas cu nos deportistanan
Lider di partido POR, Alan Howell semper tin atencion special pa deporte. Cada biaha cu e por a yuda pa logra haci cambionan pa miho, el a haci tur su esfuersonan pa logre. Awo cu el a asumi liderasgo di partido POR, e atencion aki a continua.


text: Diadomingo marduga a drenta informe di un accidente na e rotonde Las Americas, mesora a dirigi patruya na e sitio. Na yegada di e patruya na e sitio a bin constata cu aki e chauffeur masculino di e Hyundai Accent aki no a para pa e rotonde y a dal subi esaki pasando door di mata riba e rotonde y termina te e otro banda di e rotonde bek parcial riba caminda. E chauffeur di e vehiculo a resulta herida y a pidi ambulans pa atende cune. Ambulans a yega na e sitio y a brinda asistencia medico y transporta e herido pa hospital.


text:
HAPON — Selekshon di Reino ta pèrdè su promé partido di e di dos buèlta di e Klasiko Mundial di Beisbòl. E selekshon di Reino a kai ku un skor di 8-6 for di e selekshon di Hapon despues di a bataya 11 entrada.
Despues di a kai atras 1-0 den kabes di dos entrada e selekshon di Reino ta empatá e partido na unu. Tabata Jonathan Schoop(5-3) ku den bòm di e entrada a konektá un honron solitario pa empatá e partido.
Hapon ta bini bek di kabes di tres pa anotá kuater kareda i hasi e partido 5-1. No a dura masha ku den bòm di entrada Andrelton Simmons(6-2) ta konektá un single pa empuha Randolph Oduber(5-1). Xander Bogaerts(4-0) ta konektá un flai di sakrifisio pa empuha Simmons. Ku dos out den e entrada, Wladimir Balentien(5-2) ta konektá un honron di dos kareda empuhando Jurickson Profar(5-2) i igualando e partido na sinku.
Faltando un out den e partido, Jonathan Schoop ta konektá un single pa empatá e partido na seis den bòm di nuebe ining.
Hapon ta anotá dos kareda den kabes di 11 pa hasi e partido 8-6. Despues di a bin bek for di diferente défisit den e partido den di 11 si e Selekshon di Reino no a logra esaki i kai vensí kontra Hapon.
Mañan selekshon di Reino ta enfrentá Israel 6’or ora lokal di Kòrsou den un partido ku nan mester gana. Riba montikulo pa selekshon di Reino lo ta Jair Jurrjens.


text:
WILLEMSTAD — E kampionato di futbòl promé divishon Liga MCB a kontinuá den wikènt tras di lomba ku partidonan den Stadion Antoine Maduro. Riba djabièrnè tabata e ekipo di Jong Colombia ku a enfremta UNDEBA. Akinan tabata Jong Colombia ku a logra e tres puntonan despues di a derota UNDEBA ku skor di 2-1. E golnan di Jong Colombia a keda anota pa Frenly Servania i Munier Asiedu. E gol di UNDEBA a keda anota pa Edgard Cassiani.
Riba djasabra e kampionato a kontinuá ku dos partido. Den e promé partido tabata Centro Dominguito ku a enfrenta Victory Boys. Akinan tabata Centro Dominguito ku a derota Victory Boys ku skor di 2-1. E golnan di Centro Dominguito a keda anota pa Ashar Bernardus i Luidjino Hoyer. Mientras ku e uniko di Victory Boys a keda anota pa Damien de Kaster.
Den e di dos partido di djasabra tabata Scherpenheuvel ku a enfrenta SUBT. E partido aki a finalisa ku un empate di un gol pa banda. E gol di Scherpenheuvel a keda anota pa Jurven Koffy. Mientras esun di SUBT a keda anota pa Rayno Inesia.
E kampionato a kontinuá djadumingu ku dos partido. Den e promé partido tabata Hubentut Fortuna ku a enfrenta Sithoc. Akinan tabata Hubentut Fortuna ku a derota Sithoc ku skor di 5-1. E golnan di Hubentut Fortuna a keda anota pa Tyrone Maria(3x), Rugeen Snoijl i Ishuar Martina. E uniko di Sithoc a keda anota pa Jonathan Getruide.
Den e di dos partido tabata Jong Holland ku a topa ku Centro Barber. Akinan e ekiponan a parti punto despues di a empata na dos gol. E golnan di Jong Holland a keda anota pa Isai Marselia i Jerachmeel Cleofa. Pa Barber ambos gol a keda anota pa Jurensley Martina


text:
BARBADOS — Awe e selekshon di nashonal di futbòl di Kòrsou ta hunga su promé partido den e promé buèlta di e eliminatorionan pa Kopa Karibe 2016. E promé partido lo tuma lugá na Barbados 8’or pm di awe 23 di mart den stadion Usain Bolt Sport Complex miéntras e segundo partido lo tuma lugá aki na Kòrsou dia 26 di mart próksimo, 6:30pm den Stadion Ergilio Hato (SDK).
E partido di awe kontra Barbados bo por wak e bibu akinan. E transmishon ta kuminsá 7:30pm ora lokal di Kòrsou.
Nos selekshon nashonal enkabesá pa Sr. Patrick Kluivert ta konsistí di e siguiente hungadónan:
1. Eloy Room
2. Rowendy Sumter
3. Jarzinho Pieter
4. Germaine Agustien
5. Jarchino Antonia
6. Leandro Bacuna
7. Shanon Carmelia
8. Luidjino Hoyer
9. Rangelo Janga
10. Gillian Justiana
11. Gino van Kessel
12. Doriano Korstam
13. Darryl Lachman
14. Gianluca Maria
15. Micheal Maria
16. Rhu-Endly Martina
17. Vidarrell Merencia
18. Dustley Mulder
19. Gevaro Nepomuceno
20. Jeremy de Nooijer
21. Evron Pisas
22. Jason Wall
23. Felitciano Zschusschen
Karchinan pa e partido di djasabra lo ta na benta entrante pronto i e preisnan pa e diferente sekshonnan ta lo siguiente:
* VIP ta kosta Naf. 250,- (inkluso konsumo);
* Bou di tribuna kubrí ta Naf. 50,-
* Bou di tribuna kubrí parti Festival Center ta Naf. 35,-
* Tribuna no kubrí ta Naf. 25,-
* Den e sekshon di tribuna no kubrí mucha te ku 12 aña i 60+ ta paga Naf. 12.50
Karchinan adelantá ta optenibel na FFK bou di ora di ofisina, na Pòmp di gasolin Sta. Maria, Botika Mampuritu, Beep Beep i na 4th of July snèk na Barber i tur filial di C-Post N.V.
Un i tur ta keda enkurashá pa kumpra nan karchi trempan debí ku ta spera un yeno kompletu pa e partido aki. Pa abo ku ainda no tin bo flanèl i/òf shal di nos selekshon, pasa buska di bo na FFK bou di ora di ofisina na balor di fl.35,-. Ainda nos tin algun den stòk pa asina tur fanátiko por tin nan flanèl pa bin apoyá nos selekshon komo e number 12!


text:
HÓBENNAN DI JJIC A KABA NAN ESTUDIO NA KOLEGIO HÓBEN POSITIVO
MINISTERIO KONSERNÍ HUSTISIA
PUBLIKÁ RIBA 20 YÜLI 2022
WILLEMSTAD – Sinku hóben ku tabata permanesé den Justitiële Jeugd Inrichting Curaçao (JJIC), antes GOG, a risibí nan diploma komo prueba ku nan a finalisá nan estudio ku éksito. Kuater di nan a kaba VSBO i unu a finalisá AGO. Di e forma akí e hóbennan a dal un stap mas den direkshon di nan metanan.
Tur habitante di JJIC ta hóben ku obligatoriamente mester ta den e instituto pa un temporada definí dor di outoridatnan. Intenshon ta pa nan haña guia pa por bai kas bèk ku un aktitut i oportunidatnan mas positivo. Un parti di e guia ku e hóbennan di e instituto ta haña ta enseñansa. Riba tereno di JJIC tin un skol “Kolegio Hóben Positivo” kual ta kai bou di Dienst Openbare Scholen (DOS). Hóbennan por sigui skol tantu riba nivel AGO komo VSBO, grupo 1 te ku 4.
Aunke e hóbennan menshoná a terminá nan estadia den JJIC, tòg nan a siguí bini e skol tur dia i a terminá esaki ku éksito pa yega mas i mas serka di nan meta. JJIC ta hopi òrguyoso, no solamente di e alumnonan menshoná, pero tambe di tur esnan ku a pasa e aña eskolar aki ku éksito. JJIC ke enfatisá ku un ambiente sano, trankil i strukturá, ta hasi e posibilidat mas amplio pa nos hóbennan por traha riba nan mes.


text:
Oranjestad-Siman pasa Minister Otmar Oduber tabatin un reunion cu Setar y ATA den cuadro di e plannan cu Oficina di Turismo tin hunto cu Gobierno y den e caso aki Ministerio di Turismo, pa por haci di diferente punto na nos isla hotspotnan, pa por ofrece wi-fi.
E mandatario a menciona por ehempel Bushiribana, Casibari, Ayo Rock Formation, Natural Bridge y tambe centro di ciudad en especial Caya Grandi y Linear Park, igualmente e area di beach dilanti hotelnan. Esaki ta pa por crea mas posibilidad pa turistanan ora nan saca potret cu nan celular of tablet, es decir cu e areanan di wi-fi aki, nos bishitantenan tin e posibilidad di biaha pa post esakinan riba social media y mandanan pa nan hendenan.
E meta di e proyecto aki no ta solamente pa brinda mas posibilidadnan pa nos bishitantenan, pero tambe ta crea un fluho di mercadeo pa Pais Aruba.
Igualmente Minister Oduber a menciona cu hunto cu e proyecto aki ta bay tin esun di e Mobile Information Officers. E ta un proyecto cu ta representa individuonan cu ta bay ta disponibel den e area di hotelnan, den centro di ciudad, San Nicolas y aeropuerto di Aruba. E personanan aki lo ta disponibel cu nan tablet pa duna informacion na e turista cu e meta cu por duna mayor accesibilidad pa atraccionnan, restaurantnan, etc. Mirando cu e proyecto aki lo haci e tuma di decision uno mas rapido pa e turistanan, e lo representa un mayor poder di entrada pa Pais Aruba.
E personanan aki lo ta un hotpot riba nan mes, loke ta haci posibel cu na momento cu e turistanan ta haciendo preguntanan, a traves di e mesun tablet aki, nan por tin acceso na nan famia den exterior.
Minister Otmar Oduber ta bisa cu tur e plannan aki ta pa Aruba por cana dos stap dilanti di nos competencia y haci cu informacion por ta mas accesibel na nos bishitantenan y asina nan por contribui mas na nos economia.


text:
Despues di rond di 10 aña cu un investigacion den e asesinato di presentador y periodista John A. “Poentje” Castro no a duna ningun resultado, un periodista a haci un peticion pa documentonan (Wob) na Instituto Forensico Hulandes (NFI). Documentonan duna den cuadro di e peticion ta mustra cu banda di e BlackBerry di Castro manda pa Hulanda, tambe a manda material di DNA, algo cu husticia na Aruba nunca a yega di declara anteriormente. Alabes husticia tabatin interes den mensahenan cu Castro a ricibi 8or di anochi e anochi cu el a wordo asesina.
Un anochi den bida di Poentje Castro, esta 22 di december 2010, e periodista y presentado famoso a wordo asesina den su cura di cas cu su BlackBerry den man, documentonan obteni di Nederlands Forensisch Instituut (NFI) ta indica. Casi inmediatamente despues cu su curpa a wordo haya e mainta despues, husticia a lanta un Team Grootschalig Optreden (TGO) pa purba haya e asesino. Ya riba 28 di december husticia (esta Cuerpo Policial hunto cu Ministerio Publico) a manda e BlackBerry cu e tabatin den su man na momento cu el a fayece na Hulanda pa investigacion tecnico y forensico.
Husticia tabata kier a haya acceso na e contenido di e BlackBerry di Castro, pues a pidi NFI pa desblokia e telefon, y si ta necesario, kibr’e pa haci esaki. Loke NFI a haci despues di a haya e BlackBerry di Castro riba 7 di januari 2011, ta decodifica emailnan y SMSnan cu tabatin riba e telefon di Castro.
NFI ta manda rapport cu CD na OM
Despues di loke ta mustra manera un eror di comunicacion pa loke ta paga e invoice di €6.380 pa haci e investigacion forensico, riba 31 di mei di 2011 NFI a manda resultado di e investigacion na husticia na Aruba. Maske a deliver e prome resultado preliminario den maart di 2011 y esun oficial den mei, pa via di eror di coordinacion of comunicacion, Ministerio Publico no a haya e invoice te november di 2011. Tambe ta resalta cu e fiscal a pidi pa manda e password pa e zip-file na su email personal riba hotmail.com. Riba 31 di mei 2011 NFI a manda e rapportnan oficial di e investigacion, hunto cu un CD cu tur adhunto cu ta bay cu e rapport.
Poco tempo despues, NFI a indica na e fiscal di e caso riba 12 di augustus 2011 cu nan tin un programa nobo cu lo por saca mas detaye di e BlackBerry di Castro. 3 dia despues, riba 15 di augustus 2011, e fiscal ta contesta cu e lo kier haya e informacion ey. Riba 9 di september NFI ta email e fiscal un bes mas, bisando cu tin resultadonan preliminario nobo.
Fiscal ta pidi mensahenan di e anochi di e asesinato di Castro
E resultadonan ta indica cu e metodo nobo ta saca mas informacion afo, entre otro, 278 mensahenan di SMS cu por wordo lesa, 1510 email cu por wordo lesa, y otro informacion manera contactonan. Esey ta diferencia na e metodo bieu pasobra e metodo bieu no tabata haci posibel pa lesa email ni mensahe. NFI ta indica cu mensahe di SMS #147 cu nan a haya, a wordo ricibi e anochi cu Castro a wordo asesina pa 8 or y 37 (20:37). Cu e metodo anterior, e datum tabata fout, pasobra el a mustra cu e mensahe a wordo manda 22 di december 2010 pa 10 di mainta. E fiscal ta bisa NFI via email riba 9 di september cu mas tanto nan lo ta interesa den e mensahenan di 23 di december (pues den ora di Aruba, e mensahenan di 22 di december).
Como reaccion riba e peticion di Wob, un articulo di corant (nr. 27 riba e lista di documento duna) a wordo duna, unda ta mustra cu OM a manda mas material pa NFI investiga. E informacion aki sinembargo no a aparece den NFI su buskeda, maske a pidi pa tur cos regardando e investigacion den cuadro di asesinato di Castro. E periodista a tuma contacto cu NFI, y a splica cu pa via cu a busca uzando e number di caso cu e prome investigacion tabatin (riba e BlackBerry), no a haya e documentonan riba e otro investigacion, esta riba DNA cu OM a manda Hulanda. Esaki pasobra nan a boek e investigacion di DNA riba otro number di caso. NFI a duna disculpa y a indica cu ta buscando e resto di e documentonan cu no a wordo haya den cuadro di e peticion.
Pronto lo bin mas documento di parti di Hulanda, pero turesten e periodista a entrega un peticion pa documentonan (Lob) na Ministerio di Husticia di Aruba pa asina haya tur documento, corespondencia, etc. den cuadro di e investigacion penal riba asesinato di Poentje Castro. Mester remarca cu den cuadro di e peticion, NFI a pidi OM na Aruba pa nan bista si e documentonan pidi mester wordo haci publico. riba cual OM a contesta cu nan no tin ningun problema den cuadro di investigacion penal, ni pa cualkier otro rason. Si ministerio di Husticia of OM lo honra e peticion, al contrario na un peticion anterior cu Minister di Husticia a ignora pa 1 aña y mei, lo mester mira ainda. E documentonan cu NFI a publica despues como reaccion riba e peticion di Wob ta disponibel riba https://www.forensischinstituut.nl/over-het-nfi/organisatie/wob-verzoeken/wob-verzoek-inzake-castro


text:
(NewYorkPost) – Kanye West a splica pakico e acuerdo entre su marca Yeezy cu Gap a fracasa y termina e siman aki. West, kende ta yama su mes Ye, a aparece riba CNBC bistiendo un sombre enorme y bril di solo, a describi conflicto frecuente cu ehecutivonan di Gap pa motibo di prijs y diseño di productonan Yeezy Gap.
E music a termina su asociacion cu Gap e siman aki, alegando cu e tienda a viola e terminonan di nan acuerdo. “Tur hende sa cu ami ta e lider, ami ta e rey”, West a bisa e noticiero. “Un rey no por biba den palacio di otro hende. Un rey mester traha su propio palacio.”
Revela na 2020, e acuerdo di West cu Gap tabata rekeri pa marca Yeezy lansa “un linea nobo pa basiconan moderno pa homber, muhe y mucha na prijsnan accesible”, segun un comunicado di prensa e tempo aya. Pero e pacto no a logra mehora significantemente e ‘bottom lime’ di e compania, y West a bira cada bes mas frustra cu e acuerdo.
West a bisa cu e tabata kier bende articulonan incluyendo e linea di producto Yeezy Gap pa $20, pero no a permitie pone e prijs. Na lugar di esey, e ta alega cu ehecutivonan di Gap a pone prijsnan hopi mas halto pa productonan di Yeezy cu pa nan otro lineanan, cu ‘hoodies’ bendiendo pa mas di $200 y algun productonan bendiendo online pa mas di $300.
West a acusa Gap di copia e diseño di un T-shirt di su marca Yeezy y bende esaki apart pa apenas $19. E artista tambe a bisa cu e compania a ignora su deseonan pa tiendanan Yeezy Gap y a lansa productonan den colornan cu e nunca a aproba. “Mi a firma cu nan pasobra den e contract, nan a bisa cu nos lo haci tienda. Nan a djis ignora nos tocante e tiendanan constantemente. E tabata hopi frustrante, e tabata hopi desalentador”, West a bisa. “Nos agendanan no tabata alinea.”
Abogadonan di West a informa Gap diahuebs cu e tabata terminando e acuerdo, CNBC a reporta. Un carta na e compania a acusa Gap di faya di honra e terminonan di e acuerdo, incluyendo lansamento di tiendanan Yeezy Gap.


text:
Empresanan ku ta registrá den registro komersial tin e posibilidat pa agregá un òf mas nòmber komersial. Un nòmber komersial por diferensiá di e nòmber ofisial di e empresa. E nòmber ofisial aki ta den e statutonan i no por kambi’é sin mas (a menos si un notario adaptá e statutonan). Pa medio di un nòmber komersial komo empresario bo por hasi distinshon pa otronan, por ehèmpel diferente nòmber komersial pa diferente aktividat.
Evaluashon di e nòmber komersial
Den algun kaso no ta pèrmití òf no ta konsehabel pa usa un sierto nòmber komersial. Si por ehèmpel ya kaba e nòmber komersial ta aparesé den registro komersial di Boneiru (òf e ta hopi paresido na un otro), ta rekomendabel pa skohe un otro nòmber. Mesunkos ta e kaso pa un nòmber konosí i/òf protehá. Asina uso di e nòmber komersial Apple, Samsung, Shell, McDonalds ets. no ta konsehabel ounke nan no ta aparesé den e registro di Boneiru. E nòmbernan aki ta registrá i pues protehá. Si bo skohe tòg pa un nòmber asina bo por vèrwagt ku riba término kòrtiku lo sigui eventual konsekuensianan hurídiko di parti di e empresa ku bo a usa su nòmber.
Bo por laga kontrolá e nòmber komersial ku bo a skohe na Kámara di Komèrsio. E gastunan pa esaki ta 15 dòler. Ora bo lanta un persona hurídiko (por ehèmpel NV, BV òf fundashon) na notario e kontròl aki ta inkluí den e preis.


text:
BEIJING, China – E kompetensia nan di atletismo IAAF World Challenge organisá pa e Asosiashon Internashonal di Federashon nan di Atletismo (IAAF) a kontinuá awe ku su evento nan na Beijing, China. Churandy Martina a partisipá den e evento di 100m i a finalisá na di 7 lugá ku un tempu di 10.16 sekònde. E kareda nan e keda tene den e stadion Bird’s Nest na Beijing, aki nan Martina a kore na wega nan Olímpiko di 2008. E dia ei Churandy a kore un tempu di 9.93 sekònde ku tabata bon pa di 4 lugá.
E tempu di 10.16 sekònde, ta e tempu di mas malu ku Martina a yega di kore riba 100m for di aña 2003. Apesar di esaki Martina ta logra kore bou di e tempu límite pa Mundial di Atletismo ku ta 10.21 sekònde. Den e evento aki na promé lugá a sali Justin Gatlin ku a kore un tempu di 9.91 sekònde.


text:
Hooiberg – Recientemente nos tawata ariba e cero aki, unda tur dia tin hende ta haci ehercio y turistanan sa subi esaki pa haya un bon bista rond di e isla.
Mas o menos 6 antena
Segun informacion compila na e sitio, tin como 6 antena di diferente radio stacion eyriba.
Pero, ta mustra cu ya pa hopi tempo mes esnan cu lo ta encarga cu nan mantecion no a yega eyriba
Nos a keda asombra, di mira e estado di varios di a instalacionnan kiko salpeter a haci cu nan.
Letterlijk un tijd bom si e antena (nan) bin abou un ora pa otro.
Nos a compronde cu ariba e imagennan di e toren cu e trapi esaki lo ta cay bou di Setar y lo ta bon pa actua mesora y asina evita un desgracia.
Algun di e tubonan ta wanta na un “hilo” nos ta durf di bisa.
Tur radio stacion cu tin antena ey riba manda boso hendenan di mantencion pa revisa boso ekiponan y evita un tragedia.


text:
Ultimamente por nota diferente comentario den comunidad cu ta asina cu salarionan ta baha, no tin suficiente placa pa cumpra cos, y gastonan cu prijsnan ta sigui subi. Ta bisa pa come saludabel, pero nos cumindanan no ta bira mas barata. Nos a acerca Frans Ponson di Comerciantenan Uni pa e perspectiva di e situacion aki for di punto di bista di comerciantenan.
Ponson ta bisa cu nos tur por wak rond mundo cu tin diferente problema financiero pa motibo di e pandemia, dus no pa Aruba so unda tin awor mayoria compania haciendo uzo di subsidio. Si gobierno no lo a subsidia, hopi comerciante lo a cera porta na Aruba, “cual ta mustra cu e situacion ta hopi malo cu berdad no tin manera aworaki pa comerciantenan bisa pa subi prijs.”
Cu cosnan ta keda subi so, ta parcialmente berdad y parcialmente no segun sr. Ponson. Nos tin un mercado liber na Aruba cual ta hustamente mantene prijsnan abao. “Esey ta bon di tin un democracia manera nos tin na Aruba y competencianan pa zorg cu si un haci un locura, e otro di biaha ta buta un special pa trece cliente.”
E berdad si ta cu tin algun prijs cu a subi y lo sigui subi, manera containernan di China a duplifica aworaki. Na Merca, pa via di tur lockdown, tur hende ta kedando cas, y gobierno Mericano a baha interes di prestamo casi na nada, y door di esaki tin hopi actividad den construccion na Merca aworaki. Aworaki comerciantenan tin dificultad pa haya materialnan di construccion akinan na Aruba, e prijs di palo a bira practicamente casi dobbel por ehempel. Hasta suppliers ta dunando bo menos tempo si bo no contesta pa e bay bende otro hende. Esaki no ta conta pa tur item, tin algun prijsnan cu sigur a subi y pa awor no ta bay cambia.
E comerciante ta kere cu e problema si ta cu lo por bin scarsedad di algun productonan, no di tur cos, pero algun producto specifico awor cu comerciantenan no por haya pa supermercado y ta mirando con lo haci. “Tin algun producto cu tin chens lo bira mas scars den e lunanan cu ta bini.”


text:
Pronóstiko di tempu pa Kòrsou i bisindario bálido te djasabra mainta 06:00 o.l., 23 di yüli 2022.
Pronóstiko
Pronóstiko di tempu pa Kòrsou i bisindario bálido te djasabra mainta 06:00 o.l., 23 di yüli 2022.
Kompilá: djabièrnè 22 di yüli 2022, 05:00 o.l. (09:00 UTC).
Tempu: Nubianan lo disminuí den transkurso di dia awe i un wer seku lo prevalesé. Bista tambe lo ta un poko redusí.
Temperatura máksimo lo alkansá 32ºC i temperatura mínimo 26ºC.
Solo ta sali 06:20 i ta baha 19:04 o.l.
Bientu: For di ost i moderá; forsa 3 te 5 (12 te 39 km/ora, 7 te 21 nudo). Ráfaga, de bes en kuando posiblemente fuerte; forsa 6 (40 te 50 km/ora, 22 te 27 nudo).
Situashon general: Pasashi di un ola tropikal durante e dianan anterior ta laga algu di humedat atras den nos atmósfera lokal. Esaki a kousa basta nubia i algun áwaseru riba parti di Kòrsou durante awe mardugá pa mainta. Mas lat den dia,stabilidat atmosfériko ku un fluho di airu relativamente mas seku ta kondusí na ménos desaroyo di nubianan den nos region pa awe i tambe wikènt benidero. Mas aleu, e diferensia di preshon den airu i e fluho di bientu lo mengua un poko den e próksimo dianan. Adishonalmente santu fini prosedente for di Sahara lo influensia e bista riba i alrededor di Kòrsou un bes mas.
Kondishon di laman: Generalmente moderá ku altura di olanan entre 1 i 1.5 meter (3 i 5 pia).
Sistemanan tropikal signifikante: Ningun
Fenómeno spesial: Ningun.
Perspektiva te djadumingu mainta: Levemente nublá i seku.
Meteorólogo: Correa.